text:
मूलतः मधुबनी जिलान्तर्गत नवनगर गामक विजय मिश्र 'लड्डूजी' तबला वादन क्षेत्र मे एक परिचित नाओ छथि. मनीष झा 'बौआभाइ' हिनका संग बंटैत हिनक व्यक्तिगत अनुभव —
विजयजी सभ सं पहिने अपनेक पारिवारिक पृष्ठभूमि संगे शैक्षिक पृष्ठभूमि सं अवगत होमय चाहब?
विजयजी सभ सं पहिने अपनेक पारिवारिक पृष्ठभूमि संगे शैक्षिक पृष्ठभूमि सं अवगत होमय चाहब?
जी! हम एकटा सामान्य पारिवारिक व्यक्ति छी. दू भाइ मे छोट छी आ हमर बाबूजी तेजनारायण मिश्र बिहार पुलिस सं दू बरख पहिने अवकाश प्राप्त केलनि अछि. हमरा लोकनि जखन नेनहि रही त' हमर पिताजी केर पोस्टिंग पटना मे रहनि आ तें हमरा लोकनिक शिक्षा पटने मे भेल. हम बीकॉम धरि पढि संगीत क्षेत्र मे आबि गेलहुं.
जखन अहांक शिक्षा बीकॉम अछि त' सीए आदि दिस नहि जा संगीत दिस अयलहुं से कोना?
जखन अहांक शिक्षा बीकॉम अछि त' सीए आदि दिस नहि जा संगीत दिस अयलहुं से कोना?
निश्चित रूपें शैक्षिक पृष्ठभूमि बीकॉम भेने युवाक झुकाओ कोनो व्यावसायिक डिग्री दिस बेसी रहैत अछि, मुदा ने जानि किए हमरा पढ़ाइ करितो सदिखन धियान संगीत दिस रहैत छल. इच्छा छल जे एहू क्षेत्र मे मेहनति क' किछु क' सकै छी आ ई सोच धीरे-धीरे प्रभावी होइत गेल.
परिवार मे संगीत लेल केहन परिवेश छल? अहां कें केहन सहयोग भेटल वा भेटैत अछि?
परिवार मे संगीतक प्रति सजगता जरूर छल मुदा बाबूजी आ बड़का भाइजी कहियो सक्रिय रूप सं मंच वा कि कोनो आन रूप मे सोझां नहि अयलाह. हम जखन छठम कक्षा मे छलहुं तखने माय-बाबूजी कें तबला-वादनक प्रति हमर आकर्षण केर आभास भ' गेल छलनि आ तखने सं अभीष्ट सहयोग आ प्रोत्साहन भेटैत रहल अछि. विवाहोपरांत सेहो परिवारक अपेक्षित प्रोत्साहन भेटैत अछि.
संगीत मे करियर बनेबा लेल कोनो विशेष शिक्षा आदि ग्रहण केने छी वा एहिना साधनारत छी?
संगीत मे करियर बनेबा लेल कोनो विशेष शिक्षा आदि ग्रहण केने छी वा एहिना साधनारत छी?
बीकॉम धरि त' सामान्य विषयक पढौनी कयलहु. नेनहि सं संगीतक नेह छल त' कतेको गुरुजी सं सीखि रहल छलहुं. सभ सं पहिने पं अशरफी लालजी केर सान्निध्य भेटल आ जओ-जओ संगीतक प्रति समर्पण बढ़ल गेल गुरुजी सेहो कहलनि विधिवत संगीतक शिक्षा लेबाक लेल. तखन इलाहाबाद सं 'संगीत प्रभाकर' केर डिग्री सेहो लेलहुं.
अहांक सांगीतिक करियर मे विशेष योगदान किनक आ प्रेरणास्रोत के' छथि?
अहांक सांगीतिक करियर मे विशेष योगदान किनक आ प्रेरणास्रोत के' छथि?
सभ सं पहिने माय-बाबूजी कें, जिनक प्रेरणा आ मार्ग-दर्शन हेतु सदति ऋणी रहब. दुर्भाग्यवश माँ बहुत पहिनहि तजि गेलीह एहि संसार कें मुदा बाबूजी एखनो प्रोत्साहित करैत रहैत छथि. निश्चय ओहि गुरुजी कें जिनका सं हम बहुत प्रेरित रही जेना पं अशरफी लालजी, पं गुदइ महाराज, पं कपिलदेव सिंह आदि कें अनुसरण करैत आगां बाट सेहो साफ़ देखा रहल अछि.
नेनहि सं संगीतक प्रति लगाव अछि आ सक्रिय छी त' ई कहू जे कोनो एहन उपलब्धि जे सदति मनोबल बढबैत अछि?
जाहि समय मे संगीत सं प्रभाकर करैत रही ताही समय मे कतहु-कतहु मंच पर एकल वादन केर अवसर सेहो भेटैत छल, ताहि मे सं किछु स्मरणीय क्षण एखनो मोन पडैत अछि त' प्रफुल्लित भ' जाइत छी जेना विश्वप्रसिद्ध ध्रुपद आ ख़याल गायक पं सियाराम तिवारी केर करकमल सं तीन-तीन बेर पटना मे पुरस्कृत भेल छी आ एहने सन उपलब्धि सभ विचलित होमय काल सहायक होइत अछि.
नेनहि सं संगीतक प्रति लगाव अछि आ सक्रिय छी त' ई कहू जे कोनो एहन उपलब्धि जे सदति मनोबल बढबैत अछि?
जाहि समय मे संगीत सं प्रभाकर करैत रही ताही समय मे कतहु-कतहु मंच पर एकल वादन केर अवसर सेहो भेटैत छल, ताहि मे सं किछु स्मरणीय क्षण एखनो मोन पडैत अछि त' प्रफुल्लित भ' जाइत छी जेना विश्वप्रसिद्ध ध्रुपद आ ख़याल गायक पं सियाराम तिवारी केर करकमल सं तीन-तीन बेर पटना मे पुरस्कृत भेल छी आ एहने सन उपलब्धि सभ विचलित होमय काल सहायक होइत अछि.
विचलित माने की? कहीं जीविकोपार्जन हेतु जोखिम वा उद्देश्यपूर्ति मे-विघ्न बाधा आदि त' नहि?
हं, किछु तेहने सन कहल जाय, कारण जे संघर्ष त' सभ क्षेत्र मे छैक मुदा संगीत क्षेत्र मे स्थापित होमय लेल किछु बेसी धैर्य केर आवश्यकता होइत छैक. एक सामान्य परिवारक व्यक्ति पर पारिवारिक जिम्मेदारीक बोझ ततेक ने रहैत अछि जे समय पर निर्णय लेब कठिन भ' जाइत अछि. एहना मे कतेको प्रकारक सामाजिक-पारिवारिक बाधा होयब स्वाभाविक छैक. एकरा संतुलन बनेबाक लेल धैर्य आ दृढ संकल्प केर आवश्यकता होइछ.
अपने वादन केर अलावा कलाक आनो विधा मे अभिरुचि रखलहुं वा अपन भाग्य अजमओलहुं?
अपने वादन केर अलावा कलाक आनो विधा मे अभिरुचि रखलहुं वा अपन भाग्य अजमओलहुं?
ई बात ठीके अछि जे जखन परिपक्वता आयल त' मंच आ दूरदर्शन केर धारावाहिक मे अभिनय करबाक अवसर सेहो प्राप्त भेल छल. एतबे नहि गीत सेहो लिखैत रही जकरा किछु कैसेट एलबम मे स्थानो भेटल आ तकरा बाद एलबम मे गीत गयबाक अवसर सेहो भेटल. तखन सफलता बेसी वादन क्षेत्र मे भेटल आ एकरे प्राथमिकता देइत छी.
अपनेक किछु धारावाहिक, एलबम आदिक नाम कही?
अपनेक किछु धारावाहिक, एलबम आदिक नाम कही?
दूरदर्शन पटना सं प्रसारित एक हिंदी धारावाहिक 'सेतु' महात्मा गाँधी द्वारा चलाओल आन्दोलन पर आधारित छल आ राजेश कुमार झा केर निर्देशन मे हमरो एक छोट-छीन पात्रक भूमिका देल गेल छल. 25टा सं बेसी मंच आ नुक्कड़ पर नाटक आदि मे अभिनय कयल. मैथिली मे किछु एलबम में सेहो अभिनय केलहुं जाहि मे मुख्य अछि 'महिमा अहांक अपार' (भगवती गीत), सजनाक प्रेम, सनेस आदि. हमर लिखल गीत गओलनि विधि जैन, राजाराम भास्कर आदि. एकटा 'चितचोर' नामक एलबम मे गीतो गेने रही. जकर विमोचन दिल्ली मे मुख्यमंत्री शीला दीक्षित केर करकमल सं भेल छल.
प्रायः गुणीजनक मुंहे सुनैत छी जे 'सद्यः राग करो प्रीतः' माने राग (संगीत) सोझे परमात्मा सं जोडैत छैक. अहां एकरा कोना देखैत छी?
प्रायः गुणीजनक मुंहे सुनैत छी जे 'सद्यः राग करो प्रीतः' माने राग (संगीत) सोझे परमात्मा सं जोडैत छैक. अहां एकरा कोना देखैत छी?
संगीत आ आध्यात्म केर सम्बन्ध देखल जाय त' वास्तव मे ई एक-दोसर केर पूरक अछि. आजुक पीढ़ी एकरा आध्यात्म केर दृष्टिकोण सं कम आ व्यवसाय केर दृष्टिकोण सं बेसी देखैत छैक. यैह कारण अछि जे अंतरात्मा धरि छाप छोडय मे किछुए संगीत आब प्रभावित करैत अछि. एखन संगीत हृदय मे कम आ देह-हाथ झमारय मे बेसी प्रयोग होइत अछि. संगीत जा धरि सकून नहि देत ताधरि ओ संगीत केर श्रेणी सं बाहर अछि. अर्थक पाछां संगीतक मौलिकता आ शुद्धता हेरयबाक नहि चाही.
संगीतक क्षेत्र अथाह छैक, माने आत्मविश्वास रहने संघर्षोपरांत स्थापित भेल जा सकैत अछि. अहाँ अपन अनुभव कही?
संगीतक क्षेत्र अथाह छैक, माने आत्मविश्वास रहने संघर्षोपरांत स्थापित भेल जा सकैत अछि. अहाँ अपन अनुभव कही?
पहिलुका समय मे एतेक बेसी मीडिया सक्रिय नहि रहैक आ ने एतेक सुलभ रूप सं प्रतिभा उजागर करबाक कोनो साधन. एहन स्थिति मे अभिभावक आ समाजक धुकधुकी स्वाभाविक रहैक तें गिनले चुनले परिवारक धीया-पूता कला-संगीत दिस जा पबैक. एखनुका स्थिति विपरीत छैक. एखन संगीत-कला क्षेत्र सभ दृष्टिए खुजल छैक.
संगीत मे अपन भविष्य तकैत नवतुरिया लेल कोनो सनेस?
संगीत मे भविष्य सुरक्षित रखबाक लेल सभ सं बेसी आवश्यकता अछि विधाक चयन अर्थात कोन विधा मे सभ सं बेसी रुचि अछि आ तकरा अनुसार ओहि मे समर्पित भ' अभ्यास करबाक. सुनि-सुनि क' गायब आ बजायब क्षणिक संतुष्टि देइत छैक मुदा वैह जओं विधिवत शिक्षा लैत करब त' सभ सं पहिने आत्मसंतुष्टि भेटत आ फेर आत्मविश्वास बढ़त.
संगीत मे अपन भविष्य तकैत नवतुरिया लेल कोनो सनेस?
संगीत मे भविष्य सुरक्षित रखबाक लेल सभ सं बेसी आवश्यकता अछि विधाक चयन अर्थात कोन विधा मे सभ सं बेसी रुचि अछि आ तकरा अनुसार ओहि मे समर्पित भ' अभ्यास करबाक. सुनि-सुनि क' गायब आ बजायब क्षणिक संतुष्टि देइत छैक मुदा वैह जओं विधिवत शिक्षा लैत करब त' सभ सं पहिने आत्मसंतुष्टि भेटत आ फेर आत्मविश्वास बढ़त.
Tags: साक्षात्कार


c: text/html

text:
नागरिकता संशोधन अधिनियम केर नाम सँ स्पष्ट होइत अछि, ई मात्र नियम मे संशोधन अछि. अतएव आवश्यक अछि जे पूर्वक कानून एवं ओकर पृष्ठभूमि आ ओहि मे भेल परिवर्तनक अन्तर कें परिभाषित करी. भारतक प्रथम प्रधानमंत्री पंडित नेहरू आ लियाकत खानक मध्य एकटा सहमति बनल जे दुनू देश अपना मे रहनिहार धार्मिक अल्पसंख्यकक सुरक्षा सुनिश्चित करत. तथापि जँ दुनू मे सँ कोनो देशक धार्मिक अल्पसंख्यक अपन सुरक्षा, संरक्षा वा जीवन उन्नतिक लेल कोनो देश मे शरण चाहैत छथि तऽ तत्संबंधित देश हुनका नागरिकता प्रदान करत. एही पृष्ठभूमि मे नागरिक कानून-1955 बनाओल गेल.
एहि नियमक तहति वैध रूप सँ भारत मे पाकिस्तान सँ आएल नागरिकक कें 11+1 वर्ष भारत मे रहलाक बाद नागरिकता भेटैत रहल अछि. पूर्व मे नागरिकता देबाक अधिकार गृहमंत्रालयक अधीन छल, जकरा 1994 मे जिलाधिकारीक अधीन कएल गेल. पुनः 2003 मे एकरा गृह मंत्रालयक अधीन कएल गेल, मुदा 2004 मे फेर तत्कालीन राजस्थानक मुख्यमंत्री अशोक गहलोत केर सलाह पर तत्कालीन गृहमंत्री शिवराज पाटिल 2 वर्षक लेल जिलाअधिकारीक अधिकार क्षेत्र मे सन्निहित कएलनि, जे निरस्त नहि होएबाक कारण सं एखनो ओहिना अछि.
2004-2006 मध्य राजस्थान मे निवास करैत एहन शरणार्थीक दयनीय स्थिति देखैत राजस्थानक मुख्यमंत्री अशोक गहलोत मानवीय आधार मानैत देश मे सर्वाधिक 4000 सँ बेसी लोक कें नागरिकता प्रदान करबा मे सहयोग कऽ चुकल छथि. एकटा बात आओर ध्यान देबा योग्य अछि जे पाकिस्तान सँ आएल हिन्दू कें पाकिस्तानी पासपोर्ट नवीनीकृत करबाक एवज मे 6000 टाका प्रतिवर्ष पाकिस्तान सरकार कें देबए पड़ैत अछि. भारत सरकार सँ वीजा लेल कोनो भारतीय संबंधी अथवा परिचित सँ प्रयोजित कएल गेल होथि. पहिने परिवारक मुख्य व्यक्ति कें नागरिकता देल जाइत अछि, बाद मे फेर सँ प्रक्रिया द्वारा नागरिकता भेटैत अछि.
जें कि पाकिस्तान मे धार्मिक अल्पसंख्यक पर प्रताड़नाक क्रम जारी रहल अछि. लड़कीक अपहरण आ धर्म परिवर्तन आम अछि. कोनो गैर-मुस्लिम युवक कें सरकारी नौकरी नहि भेटि सकैत अछि. दयनीय स्थिति अछि जे मृत्युक बाद अंतिम संस्कार लेल दाह-संस्कारक बदला दफन करबाक हेतु बाध्य कएल जाइत अछि. एहन नारकीय जीवन सँ त्रस्त भऽ ओ भारतोन्मुख होइत छथि. हुनक एहि स्थितिक विरुद्ध स्वर उठएबाक कोनो सशक्त माध्यम वा संस्था पाकिस्तान मे नहि अछि. एहन कतेको लोक भारत आबि चुकल छथि.
जें कि पाकिस्तान मे धार्मिक अल्पसंख्यक पर प्रताड़नाक क्रम जारी रहल अछि. लड़कीक अपहरण आ धर्म परिवर्तन आम अछि. कोनो गैर-मुस्लिम युवक कें सरकारी नौकरी नहि भेटि सकैत अछि. दयनीय स्थिति अछि जे मृत्युक बाद अंतिम संस्कार लेल दाह-संस्कारक बदला दफन करबाक हेतु बाध्य कएल जाइत अछि. एहन नारकीय जीवन सँ त्रस्त भऽ ओ भारतोन्मुख होइत छथि. हुनक एहि स्थितिक विरुद्ध स्वर उठएबाक कोनो सशक्त माध्यम वा संस्था पाकिस्तान मे नहि अछि. एहन कतेको लोक भारत आबि चुकल छथि.
एहि नियम मे संशोधनक माध्यम सँ सरकार पाकिस्तानक संग-संग बांग्लादेश आ अफगानिस्तानक धार्मिक प्रताड़ितक लेल प्रावधान कएलक. एहि मे शरणार्थीक रूप मे प्रवजन समय 5+1 वर्ष कऽ देल गेल अछि. अर्थात् 31 दिसम्बर 2014 सँ पूर्व जे भारत आबि चुकल छथि हुनका नागरिकता भेटत. एहि संशोधन सँ ओहन समस्त परिवार कें एक संग नागरिकता देबाक प्रावधान अछि. जिनकर पासपोर्ट आ वीजा समाप्त भेल अछि हुनको नागरिकता भेटि सकैत अछि.
आब बात जे नागरिकता भारत मे केन्द्र सरकार देत वा राज्य सरकार? तऽ नागरिकता केन्द्र सरकारक वस्तु अछि. तैं राज्य सरकार कें बेस किछु करबाक नै छै.
बात करी जे कतेक लोक कें एहि सँ तत्काल नागरिकता भेटत तऽ आंकड़ा जे आएल अछि से मात्र 31,413 व्यक्ति (असम राज्यक अलावे शेष भारत हेतु) कहैत अछि. हमरा पूर्ण विश्वास अछि एहि सँ बहुत बेसी देश मे अवैध व्यक्ति/घुसपैठी होएत. एकर कोनो टा क्लाउज ककरो नागरिकताक विरोध वा छिनबाक समर्थन नहि करैत अछि. फेर एकर विरोध किएक? जे काज स्वयं कांग्रेसी मुख्यमंत्री कऽ चुकल छथि ओहि मे समय सीमा कम केला सँ ई संविधान विरोधी केना भऽ गेल? प्रश्न केनाइ आवश्यक अछि, मुदा ओहि लेल लोक कें बुरबक बनेबाक कोन आवश्यकता?
— संतोषी कुमार
— संतोषी कुमार

robotstxt: allowed

filter: keep


text:
बिङ
बिङ (पहिल लाइभ सर्च, विन्डोज लाइभ सर्च, आर एमएसएन सर्च) एकटा वेभ सर्च इञ्जिन (प्रचारित "निर्णय इञ्जिन") अछि जकरा माइक्रोसॉफ्ट बनेने अछि। एकरा माइक्रोसॉफ्टक सी.इ.ओ. स्टिभ बाल्मर सन् २००९ मई २८ मे 'सब बात डिजिटल' सम्मेलन मार्फत लौने छथि। मुदा, पूर्ण रुपमे ऑनलाइन जुन ३, २००९ कऽ दिन लौने छथि।[१]
आलोचनासभ[सम्पादन करी]
चीनमे सेनसरसिप[सम्पादन करी]
माइक्रोसफ्ट बिङक परिणामसभ मुख्य चीनमे प्रयोग होए 'सिमफ्लिफाइड' चिनिया भाषाक बन्देज केनए अछि। ई मात्र चीनमे नै भऽ पुरे विश्व भरि सेनसरसिप लगौने अछि।
कार्य प्रणालि[सम्पादन करी]
बिङ अन्य सर्च इन्जिन सँ देरी सँ चलैक कारण एकरा एकर कार्य क्षमता उपर बडका आलोचना कएल गेल अछी।
सन्दर्भ सामग्रीसभ[सम्पादन करी]
- ↑ "नयाँ सर्च इन्जिन ‘बिङ’", Lochan Acharya, अन्तिम पहुँच २००९-०६-०६।


text:
मिथिला राज्य निर्माण यात्रा: जन सरोकार आ जन-जागृतिक अचूक मंत्र -
मिथिला राज्य निर्माण यात्रा: जन सरोकार आ जन-जागृतिक अचूक मंत्र
एहि पोस्ट द्वारा रथ-यात्रा वृतान्त केँ परिकल्पना कागज पर उतारबाक प्रयास कय रहल छी जे आगामी समय में रथ-यात्री अभियानी 'मिथिला राज्य निर्माण सेना'क वीर-पुरुष लेल सेहो काजक होयत। मार्गदर्शन लेल मानचित्र पूर्व यात्रा आ जनता संग सहकार्यक आधार पर कैल जा रहल अछि।
समय भोरे ५ बजे वसुधाक ओ महत्त्वपूर्ण भूभाग जतय साक्षात् जगज्जननी सिया अवतरित भेलीह - अवतारक प्रसंग सर्वविदिते अछि जे रावणक अत्याचारी अहंके बध करबाक लेल मायारूपी जगदम्बिका सीतारूपमें जनकनन्दिनी बनि लीला कयलीह; ताहि पुनौराधाम (सीतामढी) सँ रथयात्री अपन-अपन धर्म अनुरूप ईश्वरकेँ प्रार्थना (सजदा) करैत यात्रा प्रारंभ करताह। उपस्थित जनमानसकेँ रथयात्री द्वारा संबोधन करैत सामान्य जनमानसहि सँ कोनो बुजुर्ग आ प्रभावशाली नेतृत्वकर्ता द्वारा पुनौराधामक विकास संग ओहि क्षेत्रक आम-जनताक माँग सूची सेहो प्राप्त करताह आ तदनोपरान्त यात्रा आगू बढत। पुन: सार्वजनिक महत्त्वके कोनो भूमिपर रथ रुकैत जन-जनसँ गला-मिलानी करैत, हाथ जोडि प्रार्थना करैत मिथिलाक खसैत अस्मिता आ पिछडल विकासक चर्चा करैत ओहि गाम-ठामक सरोकारक सूची ग्रहण करैत आगू बढैत चलता। हरेक ५० कि.मी. के यात्रामें कोनो एक जगह जनसभाक आयोजन कैल जायत। ओहि जनसभामें कोनो एक स्थानीय अभिभावककेर नेतृत्वमें विचार-गोष्ठी कैल जायत जेकर विषय 'भारतीय गणतंत्रमें मिथिलाक स्थापना: मिथिला राज्य निर्माण' होयत। विचार पक्ष या विपक्ष दुनू के समेटल जायत। प्रस्तावना सहित के रजिस्टर पर जनमानसकेर उपस्थिति जगह-अनुरूप, नाम, सम्पर्क आ हस्ताक्षर लेल जायत। पुन: ओहि जनसभामें एक प्रश्नावली जे विषयपर लिखित विचार लेबाक दृष्टिकोणसँ होयत ताहिपर जनमानसके प्रतिक्रिया संकलन कैल जायत, एहि पर्चीमें लोकक नाम, फोन नं. आ विचार जे मिथिला राज्य चाही वा नहि तेकर निर्णय लिखित रूपमें रहत आ गुप्त रूपमें बैलट-बक्समें संग्रहित कैल जायत जेकर गिनती यात्राक अन्तमें कैल जायत आ ओकरा जनादेश मानल जायत। तहिना रथयात्रा एक यज्ञ रूपमें सत्याग्रह थिकैक ताहि लेल सभक आर्थिक अनुदान लेल सेहो दान-पेटीक प्रयोग कैल जायत आ जिनका जे श्रद्धा हेतन्हि से योगदान देताह। मिथिला राज्य निर्माण सेनामें जे कियो सहभागी बनय लेल इच्छूक हेता आ गाम-गाममें संगठन विस्तारक आवश्यकता देखैत एहि लेल अनुरोध करैत नाम जोडल जायत। मिथिला राज्य निर्माण परिषद् के सदस्यता नाममात्र (१० रुपया) शुल्क पर्ची काटैत कैल जायत। यात्रा विश्राम कोनो मन्दिर या मस्जिद या आमजनक उपकारी स्थल पर ग्रामीणक सहयोग सँ कैल जायत। रात्रि भोजन व विश्राम सँ पूर्व सेहो विचार गोष्ठी आ उपरोक्त समस्त प्रक्रिया निरंतर रूपमें कैल जायत। जन-जन के विचार लेबाक लेल उपरोक्त प्रक्रियासँ अतिरिक्त आरो प्रभावी उपाय अपनेबाक योजना अछि। सत्याग्रही लेल कोनो बात विरोधाभासी नहि होइत छैक, समर्थन या विरोध सभ किछु एकसमान होइत छैक - ताहि हेतु विचार प्रकट करबाक स्वतंत्रता समस्त जनमानसकेँ देल जायत। सत्याग्रहीक विचार केकरो पर थोपल जयबाक या केकरो विचारधारा या सिद्धान्तक विरोध लेल कम बल्कि भारतीय संविधानमें जन-गणकेर सरोकारक बात राखब आ मिथिला समान ऐतिहासिक संस्कृतिक संरक्षण लेल राज्य निर्माण जरुरी कहि जन-जनकेँ अपन आगूक संघर्ष लेल प्रेरणा संचरण कैल जायत। पुन: दोसर दिनक कार्यक्रम जाहि सँ दोसर जिलाक यात्रा उचित समयसँ पूरा हो ताहि तरहें भोरे ७ बजे सँ नित्य प्रारंभ करैत सूर्यास्त होइत-होइत समुचित स्थानपर यात्राक रात्रि-विश्राम देल जायत। हरेक जिला सँ विभिन्न राजनीतिक दल आ समाजसेवीक समुचित सहभागिता पर विशेष बल रहत, जाहि सँ सभक विचार ग्रहण करैत एकजूट प्रयास सँ मिथिला राज्य निर्माण लेल संघर्ष जमीन पर चलत से विचार अछि।


text:
एहि अंतर्राष्ट्रीय मैथिली कवि सम्मेलन मे भारत, नेपाल, दुबई, सउदी अरब आ कतर के मैथिली कवि शामिल भेलाह.
अंतर्राष्ट्रीय मैथिली कवि सम्मेलन के आयोजन
दहेज मुक्त मिथिला के तरफ सं कएल गेल. कार्यक्रम के संयोजक छलखिन्ह प्रवीण नारायण चौधरी जी.
अंतर्राष्ट्रीय मैथिली कवि सम्मेलन मे गीतकार सियाराम झा सरस, रमेश रंजन, डॉ बूचरू पासवान, डॉ मंजर सुलेमान, प्रो उदय शंकर मिश्र, चंद्र मोहन झा, राम कुमार झा, मणिकांत झा, राम चैतन्य धीरज जी शामिल भेलाह.
एहि अंतर्राष्ट्रीय मैथिलि कवि सम्मलेन मे कविता पाठ करय वाला मे अरविन्द मिश्र नीरज, मनोज शांडिल्य, सुश्री रश्मि,
मणिकांत झा, श्वाति शाकंभरी, अभिमन्यु खान किंशुक, चिन्मय एन सिंह जी शामिल छथिन्ह.
कार्यक्रमक शुरुआत दीप प्रज्वलन सं भेल. दीप प्रज्वलित करखिन्ह रमेश रंजन, धीरेंद्र प्रेमर्षि, श्रीमती करुणा झा आ सुभाषचंद्र झा जी.
एहि पहिल अंतर्राष्ट्रीय मैथिलि कवि सम्मलेन मे पवन जीक संगीत मंडली के ओर से संगीत संध्या कs आयोजन सेहो भेल.
अंतर्राष्ट्रीय मैथिली कवि सम्मलेन मे सहरसा के पत्रकार सुभाषचंद्र झा, कन्हैया जी आ कुमार आशीष जी के सम्मानित सेहो कएल गेलन्हि. हिनका सभ के सम्मानित कएलखिन्ह विराटनगर मे भारतीय दूतावास कार्यालयक प्रशासनिक अधिकारी पीके चमालिया जी.
एहि अवसर पर मैथिली जिंदाबाद डॉट कॉम नाम सं एकटा वेबसाइटक शुभारम्भ सेहो भेल.
समोराह मे अमर नाथ झा, संजीव सिन्हा आ गिरिन्द्र नाथ झाजी सेहो अपन विचार राखलखिन्ह. एहि कार्यक्रम के लेल प्रवीण जीके जतेक प्रशंसा कएल जाए कम होएत. ओ बड़ नीक काज करि रहल छथिन्ह. एहन कार्यक्रम बेर-बेर होबाक चाही.
देखु समारोहक किछ फोटो-
( फोटो क्रेडिट- अमर नाथ झा, संजीव सिन्हा, किसलय कृष्ण आ अमित आनंदजी )


text:
साहित्य आ कला क्षेत्रमे सामान रूपेँ सक्रिय विभा रानीसं विगत कलकत्ता यात्राक दौरान पश्चिम बंगाल सरकारक कला-संस्कृति विभागान्तर्गत मिनर्वा थिएटरमे रूपेश त्योंथ संग भेल बातचीतक अंश—
मैथिली लेखन दिस कोना झुकाओ भेल छल?
शुरूमे मैथिलीक प्रति तेहन लगाओ नहि छल. हम मधुबनीक वैश्य परिवारसं छी आ हमरा परिवारमे मैथिलीक प्रति सचेतनता ओतेक नै छलैक. आइयो हमरा घरमे सभ किओ हिन्दी बजै छै. सासुर भोजपुरीभाषी छै. मुदा हम अपनाकें मैथिलीभाषी कहै छी आ छी. मिथिलाक मैथिल! हम जखन आरके कॉलेज मधुबनीमे स्नातकमे पढ़ैत छलहुं, त' ओतय मैथिली भाखा बेस बाजल जाइत छल. ओतहि हमरा मैथिलीक प्रति झुकाओ भेल आ फेर लेखन दिस प्रवृत भेलहुँ. हमर प्रथम कथा 'कौआ हंकनी' 'मिथिला मिहिर' केर नवतुरिया लेखनक अंतर्गत प्रकाशित भेल आ राताराती ओ कथा आ हम प्रसिद्ध भ' गेलहुँ. एखनो पूरना लोक सभ हमरा 'कौआ हंकनी'क लेखिकाक रूपमे बेसी चिन्हैत छथि. ओतहिसं हमर मैथिली लेखन शुरू भेल. दड़िभंगामे एमए करैत सेहो लेखन करैत रहलहुं. रेडियोमे कैजुअल अनाउंसर, ड्रामा आर्टिस्टक रूपमे काज कैल, ओकर अनेक कार्यक्रम सभमे भाग लेल आ अइ तरहें मैथिलीसं जुड़ल रहलहुं.
काज-राज, पारिवारिक दायित्व आदिक संग लेखन कोना उसरइए?
परिवार प्राथमिकता त' रहिते छै. 1981सं लेखन शुरू कएल. फेर 84-86 कलकत्तामे, फेर 1989 धरि दिल्ली आ एखन मुंबइमे छी. एक महिला लेल ई सभ करब ओतेक सहज नै छै. मुदा अहांकें अप्पन प्राथमिकता सेहो तय करय पडै छै. महिला भेने हम अप्पन होयबाक अर्थ त्यागि दी, ई हमरा स्वीकार्य नहि छल. लगभग बीस बरख हम सक्रिय थिएटर स' दूर रहलहुं. बाल-बच्चा सभ नमहर भ' गेल, फेर सक्रिय थिएटर आरंभ कएल. तखन कलकत्तोमे हम साहित्यिक-सांस्कृतिक आयोजन सभमे रुचि लेइत छलहुं. दिल्लीयोमे तहिना थियेटर सभसं जुड़लहुं. अखबारी लेखन सेहो करैत छलहुं. तखन ई कहि सकैत छी जे 2007सं हम पुन: सक्रिय भेलहूं थिएटरमे. हमारा सोझामे अपन रचनाधर्मिताकें बचेबाक प्रश्न छल. एकरा लेल लेखन सहज भेल, किएक त' लेखनमे अहाँ समयकें अपना हिसाबे मैनेज क' सकइ छी. नाटक समूह कर्म छै. एकरा लेल निर्धारित समय देबय पडै छै.
अहाँ कइएक भाखामे लिखैत छी. कथा सहित कोन-कोन विधामे रचनाशील छी?
हम कवितो लिखने छी, मुदा हमर कथा बेस प्रशंसित भेल आ तहियाक वरिष्ठ लोकनि हमरा कथे लिखबाक परामर्श देलनि. अभिनयक संग नाटक लेखन सेहो करैत छी. रहल भाखाक बात, त' हम अपनाकें विधे जकां एक भाखासं नै बान्हिक' रखने छी. जतबे मैथिली, ततबे हिन्दीमे लिखै छी. स्थिति एहन छै जे हिन्दीवला हमरा हिन्दीक लेखिका मानै छथि, मैथिलीबला मैथिलीक. कहियो काल अंगरेजीमे सेहो लिखै छी. हमर एकल नाटक "लाइफ इज नॉट ए ड्रीम" पहिने अंग्रेजीएमे भेल. कएकटा हिन्दी रचनाकार कहलनि जे हिन्दी लेखिका भ' अंगरेजीमे किए लिखै अथवा नाटक करै छी? (हँसैत) हमर मानी त' भाखा मात्र एक गोट साधन छै पाठक धरि पहुंचबाक. हम अनुवाद काजमे सेहो संलग्न छी. हमरा जखन जे उसरइए, जाहि भाखामे मोन होइये, लिखै छी.
नाटकसं कोना जुड़ाव भेल आ एहि क्षेत्रमे की सभ भ' रहल छै?
पर्फोमिंग आर्टसं बचपने स' जुडाव छल. दरभंगामे रेडियोमे नाटक कएल. कलकत्तामे नाटक आदि देखैत छलहुं आ रुचि बढ़ल. कलकत्तामे शिवमूर्तिक नाटक 'कसाईबाड़ा' कैल. एतयसं जखन दिल्ली गेलहुं त' ओतहु नाटक आदि स' जुड़लहुँ. ओतय श्री आर एस विकल जीक 'अनुकृति नाट्य मंच'क राष्ट्रीय नाट्य महोत्सवमे भाग लेलहुं. डॉ. शंकर घोष केर पोस्टर, मणि मधुकर केर दुलारीबाई, शिवमूर्तिक कसाइवाड़ामे अभिनय कएल जकर बेस प्रशंसा भेल. 2007मे थिएटरमे अपन वापसी कएल नरेंद्र मोहन केर 'मिस्टर जिन्ना' सं. अहिमे फातिमा जिन्ना जे हुनक बहिन छलथिन, केर भूमिका भेटल आ आइयो लोक किरदारकें मोन रखने छथि. आइ-काल्हि मुंबईमे छी आ हिन्दी-मैथिली थियेटरसं जुड़ल छी.
नाटकक मंचन बेस कठिनाह भ' गेल छै. दर्शकक अभाव त' रहिते छै, दोसर मंचनकेर खर्च बढि गेलैक अछि. संकट नै बुझाइए नाट्य विधापर?
संकट त' छै. मुदा समाधानो त' हमरे देब' पड़तै ने! नाट्यप्रेमी छी. हं, महग त' छैक नाटक करब. हॉलसं ल' क' सभ इंतजाम आदिमे बेस खर्चा होइ छै आ ई सभ मैनेज करब कोनो नाट्य संस्था लेल चुनौती भ' जाइ छै. एकर समाधानमे हम कम पात्रक नाटक लिखल. हमरा लेल चुनौती छल जे 20 बरस बाद घुरि रहल छी थिएटरमे त' हमर प्रेरणा आ चुनौती की अछि? हमरा लागल, जे एखनो लोक सभक ध्यान एकल नाट्य पर कम रहैत अछि. एकल नाटक बहुत चुनौतीपूर्ण छै, मुदा एक गोट कलाकार लेल अत्यंत संतुष्टिदायक. तैं एकल नाटक हम चुनल. कहि सकै छी जे आयोजक लेल कनेक सहज भ' जाइ छै इंतजाम करब, कियैक त' ग्रुपक आकार कनेक छोट भ' जाइ छै. दोसर एकटा कलाकारक रूपमे एकल नाटकक कलाकारकें एक गोट अलग पहिचान बनै छै. सिखबाक दृष्टिसं सेहो एकल नाटक बेसी सार्थक होइ छै. हमरा प्रसन्नता अछि जे आब एकल नाटक ट्रेंडमे आबि रहल छै. नाटक कम खर्चमे करबाक उद्देश्यसं हम 'रूम थिएटर' शुरू केलहुं अछि आ एकर नीक प्रचार भेल अछि आ आब कएक ठाम रूम थिएटर भ' रहल अछि.
की छै रूम थिएटर? कनेक एहि पर इजोत दी?
'रूम थिएटर' भेल जे एकटा रूममे अपन कलाक अभिव्यक्ति. कलाकार अथवा रंगप्रेमी सभकें कम खर्चमे नीक नाटक अथवा रचनात्मक प्रस्तुति देखयबाक प्रयास. दर्शक हमरा लग नहि आबि सकै छथि त' हम हुनका लग पहुंची, जाहिसं लोक आ नाटकक मध्य दूरी घटय वा मिटय. ई कोनो फ़्लैटमे, स्कूल-कॉलेज रूममे, कोनो साधारण हॉलमे, माने कत्तहु भ' सकैए. कोनो व्यक्ति चाहथि त' कमसं कम खर्चमे नाटक देखि सकै छथि. नाट्यदलकें बजा सकै छथि. मुंबईमे जेना हम रूम थिएटर चलबैत छी त' ततेक लोक जुटै छथि जे जगह कम पडि जाइए. रूम थिएटरक आयोजन आब कएक ठाम देखा-देखी शुरू भ' गेल अछि.
मैथिली नाटक कोन-कोन लिखल अछि आ मंचित भेल अछि?
मैथिली नाटकक बात करी त' 'जखन-तखन' पत्रिका हमर 'बालचंदा' नाटक प्रकाशित केने अछि आ मैथिली भोजपुरी अकादमी नव दिल्ली हमर फोक एकल नाटक 'नौरंगी नटनी' खेलने अछि. 'भाग रौ' पहिने 'अंतिका'मे छपलाक बाद आब पुस्तक रूपमे प्रकाशित अछि. 'मदद करू संतोषी माता' केर मंचन चेतना समितिक विद्यापति पर्वमे भेल अछि. मैथिलीमे नाटक लेखन, प्रकाशन आ मंचन लेल ओतेक अवसर नै भेटल अछि. आन विधामे लेखन आ प्रकाशन धरिक काज रहै छै मुदा नाटक लेल मंचन सेहो होएब जरूरी भ' जाइ छै. मैथिली नाटक क्षेत्रमे सेहो नव-नव प्रयोग केर बेगरता अछि. अपना स्तरे हम क' रहल छी, जेना लोक नाटकमे एकल कें प्रयोग- 'नौरंगी नटनी'क रूप मे.
अहाँ अनेक राष्ट्रीय-अंतर्राष्ट्रीय मंचपर विविध अनुष्ठानमे जाइ छी आ मैथिलीक प्रतिनिधित्व करैत छी. मैथिलीक स्थिति केहन बुझना जाइए?
मैथिली हमर पहिचान अछि. हम सीताक भूमिक छी, एहि पर गर्व अछि. छोट कस्बाक ललना छी, ई हमरा लेल हमर व्यक्तित्वक विकासमे बड्ड सहायक भेल. मंच साहित्यिक हुअए अथवा रंगमंचक, राष्ट्रीय हुअए अथवा अंतर्राष्ट्रीय. मैथिलीकें हम अपना संग लेने जाइ छी. हमरा आश्चर्य लगइए जे मैथिलीक प्रचार-प्रसार एखनो ततेक नै भेलैक अछि. हमरा सभकें कनेक बेसी उदार होमय पड़त. मैथिलीक आयोजन सभमे बाहरसं लोक सभकें सेहो बजयबाक चाही, हुनक विचार सुनबाक चाही. अपना सभक आयोजनमे अपने चारि गोटे बैसैत छी आ अपने कार्यक्रम करैत छी. केओ नै जनैत अछि. हम जहन चेन्नै मे 'सगर राति दीप जरय' केर आयोजन केने छलहुं त' आन भाषा-भाषी विद्वान लोकनिकें सेहो बजओने छलहुं. विचारक आदान-प्रदान जरूरी छै. हमरा सभक आयोजनक जे एकटा स्वरुप बनि गेल अछि ताहिसं आगू बढबाक चाही. एकटा आओर बात छै जे मैथिली छोडि जखने हिन्दी वा अंगरेजी केओ बजैत अछि त' ओकर आलोचना होमय लगैत छै. हमरा सभकें बुझबाक चाही जे जेहन मंच छै तेहन बात करय पडैत छै. हम कोनो मराठी वा तमिल आयोजनमे जाएब आ मैथिली बाजब शुरू करबैक त' के' बूझत. ओतय हमरा हिंदी अथवा अंगरेजी केर सहारा लेबैये पडत. मुख्य कथा ई जे हम बात क' रहल छी- मैथिलीक, मिथिलाक. हमरा सभकें एहि सभ बिन्दुपर सोचबाक चाही. आब स्थिति बदलि रहल छै. मैथिली लिटरेचर फेस्टिवल पटनामे होइ छै जानि हरखित छी.
'सगर राति दीप जरय' केर आयोजनक बाद की मैथिली लेल कोनो आयोजनक इच्छा?
हं, हम चाहै छी जे मुंबई मे मैथिलीमे कोनो साहित्यिक, थिएटर फेस्टिवलक आयोजन करी, जे इंटरनेशनल लेवल केर हो. लागल छी. देखी, कहिया धरि संभव भ' पबइए.
नव पीढ़ी लेल किछु कहबैक?
नव पीढी हमर जिनगीक सांस अछि, हमर विश्वास अछि. त' हुनका सं नीक केर अपेक्षा सेहो अछि. जन जागरणक खगता छै. लोककें भाखासं जोड़य पड़तैक, तखने किछु संभव छै. हमर सभक इतिहास गौरवपूर्ण अछि. नवतुरिया सभ मैथिलीकें आगू ल' जाएत से आशा अछि. साहित्यिक, सांस्कृतिक आ सामाजिक सभ बिंदु पर सोचबाक चाही आ अपना लोक आ अपन माटि लेल जतेक संभव हो अवश्य करू.
-------------------------------------------
------------------------------ --------
विभा रानीक रचना संसार :
मैथिली : खोहसं निकसैत (लघु कथा संग्रह), भाग रौ, बालचंदा, मदद करू संतोषी माता, नौरंगी नटनी (नाटक) आदि.
हिन्दी : बंद कमरे का कोरस, चल खुसरो घर पने, इसी देश के इसी शहर में, कर्फ्यू में दंगा (कथा संग्रह), आओ तनिक प्रेम करें, अगले जनम मोहे बिटिया ना कीजो, दूसरा आदमी-दूसरी औरत, पीर परायी, मैं कृष्णा कृष्ण की, एक नई मेनका, बिम्ब-प्रतिबिम्ब, भिखारिन, लाइफ इज नॉट ए ड्रीम, (नाटक), मिथिला की लोक कथाएँ, गोनू झा के किस्से आदि.
मैथिलीसं हिन्दी अनुवाद : कन्यादान (हरिमोहन झा), राजा पोखरे में कितनी मछलियाँ (प्रभास कुमार चौधरी), बिल टेलर की डायरी, पटाक्षेप, जिजीविषा, बिशाखन, संबंध (लिली रे) आदि.
एकर अतिरिक्त अनेक रचना विविध मैथिली, हिन्दी, अंगरेजी पत्र-पत्रिका सभमे प्रकाशित आ संकलित.
यूट्यूब पर विभा रानी :
https://www.youtube.com/channel/UCellAI3Qy_jobWZsrhCf-9A
यूट्यूब पर विभा रानी :
https://www.youtube.com/channel/UCellAI3Qy_jobWZsrhCf-9A
ADVERTISEMENT


text:
बैद्यनाथ मिश्र ‘यात्री’, राजकमल चौधरी, हरिमोहन
झा,
पं.
गोविंद झा,
चंद्रनाथ
मिश्र ‘अमर’ आदि – मैथिली साहित्य मे
हमरा नचिकेता जीक लगभग सभ नाटक सँ अलग – अलग स्तर पर गुजरबाक अनुभव भेटल अछि । नायकक नाम जीवन, एक छल राजा, राम लीला, नाटकक लेल, प्रत्यावर्तन, जनक एवं अन्य एकांकी संग्रह प्रियम्वदा, नो एंट्री : मा प्रवेश, आदि । एहि सभ नाटक के हम नीक जेकाँ पढ़लहुँ आ मैलोरंग केँ रंगकर्मीक बीच एहि नाटक पर भेल चर्चा मे सेहो शामिल भेलहुँ अछि । ‘एक छल राजा’ लेल निर्देशक के रूप मे मंचन प्रक्रिया सँ सेहो गुजरलहुँ । नो एंट्री : मा प्रवेश आ ‘प्रयोग’ एकांकीक श्री कुणाल जीक निर्देशन मे देखबाक सुअवर सेहो प्राप्त भेल अछि ।
नाटक विभिन्न तरहक अनुभव सँ गुजरलाक बाद एकटा गप्प त’ निश्चिते कहल जा सकैत अछि, जे मैथिली नाट्य रचना मे नचिकेताजीक नाटक पूर्णरूपेण आन-आन नाट्य रचना सँ अलग–थलग देखा पड़ैत अछि । इहो सत्य अछि जे लगभग सभ नाटकक कथ्य या त’ पति-पत्नीक बीचक सम्बन्धक बारे मे, स्त्री- पुरुषक असहज सम्बन्धक बारे मे, व्यक्ति आ समाजक वा व्यक्ति आ व्यवस्थाक लड़ाई सँ सम्बन्धित अछि । मुदा, एहि सभ चिर-परिचित कथ्यक जे फोटो वा छाया चित्र नचिकेताक नाटक मे देखल जाइत अछि वो सर्व-साधारणक लीक सँ कनी हटि क’ अछि । रामलीला शैली मे लिखल नाटक के छोड़ि बाकी नाटकक बारे मे ई कहनाइ मुश्किल अछि जे ई सभ जीवनक यथार्थक एकटा तस्वीर होइतो ओकरा यथार्थवादी कहल जाय वा असंगत । ओ सभ जतबे ठोस अछि ओतबे अमूर्त सेहो । ओ सभ जतबे सोझ आ चिक्कन देखाइ पड़ैत अछि ओतबे गहींर आ मार्मिक सेहो अछि । कहबाक अभिप्राय ई जे नचिकेताक नाटक पहिने सँ निर्धारित आ बान्हल वा बन्हायल शिल्प आ व्याकरण मे फिट हेबाक विरोध मे लगातार संघर्ष करैत रहैत अछि । की, यैह कारण अछि जे वैचारिक स्तर पर एतेक ज्यादा चर्चित होमाक बादो नचिकेता जीक नाटकक मंचन बहुत कम भेलन्हि अछि आ भेबो केलन्हि त’ ओ कहियो मुख्य धाराक नाटक जेना लोकप्रिय नहि भेल । अपवादक रूप मे ‘एक छल राजा’ के छोड़ि देल जाय । हलाँकि ओकरा लोकप्रिय होयबाक दोसरो कारण सब छल । एहन नहि अछि जे हुनकर नाटक केँ चिर-परिचित निर्देशक नहि केलाह अछि । हिनक नाटकक निर्देशन श्रीकांत मंडल, कुणाल, प्रकाश झा आदि लोकनि केलाह अछि । हिनकर नाटकक बेसी प्रदर्शन कोलकाता मे भेल अछि ।
नचिकेता जीक
नचिकेता जीक नाटक मे किछु नाट्य युक्ति त’ सत्ते लाजबाब अछि । ई
सभ युक्ति मिलि क’
एतेक
जखने कोनो
रंगकर्मी एवं शोधार्थी डॉ. प्रकाश झा मैथिली रंगकर्म केँ वैश्विक स्तरपर स्थापित करबाक श्रेय छनि । कतेको राष्ट्रीय, अंतराष्ट्रीय संगोष्ठी मे आलेख पाठ एवं मैथिली आ हिन्दीक महत्वपूर्ण पत्रिका मे नियमित शोधालेख प्रकाशित । पी.एच.डी. एवं नेट, संस्कृति मंत्रालय, भारत सरकार सँ सीनियर SRF (2016) आ JRF (2004) प्राप्त डॉ. झाक कुल चारि गोट पुस्तक ‘महेन्द्र मलंगियाक सात नाटक (सम्पादित), ‘महेन्द्र मलंगिया : व्यक्तित्व आ कृतित्व (सम्पादित)’ , ‘रज़िया सुल्तान; मैथिली मे (अनूदित; प्रकाशन विभाग, भारत सरकार)’ , ‘ज्योतिरीश्वर कृत धूर्त्तसमागम : प्रस्तुति, प्रक्रिया एवं परिणति (सम्पादित)’ पुस्तक प्रकाशित छनि । 40 सँ बेसी नाटकक निर्देशक डॉ. झा जाहि मे ज्योतिरीश्वरक ‘धूर्त्तसमागम’, विद्यापतिक ‘मणिमञ्जरि’, ‘गोरक्ष-विजय’ आ पं. जीवन झाक ‘सुन्दर संयोग’ शामिल अछि 50 सँ बेसी नाटक मे अभिनय सेहो कयने छथि । 19म भारत रंग महोत्सव (2017) मे हिनक निर्देशित नाटक ‘आब मानि जाउ’ आ 20म भारत रंग महोत्सव (2019) मे निर्देशित नाटक ‘धूर्त्तसमागम’’ चयनित आ मंचित छनि । बिहार सम्मान (2015); कला, संस्कृति एवं भाषा विभाग, दिल्ली सरकार, अरुण सिंहा स्मृति सम्मान (2015); पा.ना.म.; प्रांगण, पटना, बिहार, मिथिला विभूति सम्मान (2014); अ.भा.मि. संघ दिल्ली , युवा रंगनिर्देशक (2013); साहित्य कला परिषद, दिल्ली सरकार , स्वर्ण पदक (अभिनय;1996); ल.ना.मि. विश्वविद्यालय, दरभंगा, बिहार आदि सम्मान सँ सम्मानित डॉ. झा सम्प्रति मैलोरंग रेपर्टरी एवं प्रकाशनक संस्थापक निदेशक, सुप्रसिद्ध रंग संस्था ‘संभव, दिल्ली’क अभिनेता आ राष्ट्रीय नाट्य विद्यालय, नई दिल्लीक’ नाट्यशोध पत्रिका ‘रंग प्रसंग’क सहायक सम्पादक छथि । हिनका सँ prakashjha.nsd@gmail.com पर संपर्क कयल जा सकैछ ।


text:
दड़िभंगा : अंतरराष्ट्रीय मैथिली परिषदक तत्वावधानमे 27म अंतरराष्ट्रीय मैथिली सम्मेलनक आयोजन आइसं सीएम साइंस कालेजक कामेश्वर भवनमे होयत. 21-22 दिसंबरकें आयोजित एहि कार्यक्रममे नेपालक पूर्व मंत्री रामचंद्र झा, लनामिविक कुलपति डा. साकेत कुशवाहा, डा. भुवनेश्वर प्रसाद गुरमैता, परिषदक प्रमुख धनाकर ठाकुर सहित अनेक मैथिली प्रेमी लोकनि उपस्थित होयताह. एहि सम्मलेनमे मिथिलाक विभिन्न समस्या सभ पर विमर्श होयत संगहि कोना मिथिला-मैथिली कें सब संवैधानिक अधिकार भेटतैक एहू पर चर्चा होयत. सम्मलेन विकासक मुद्दा सहित राज्य ओ मैथिली साहित्य पर इजोत देल जायत.
Tags: हालचाल हालचाल : एहिपार


text:
नव दिल्ली. विगत दस बरखक भाँति एहि बेर पुनः दिल्ली स्थित संस्था 'विद्यापति मैथिल युवा मंच' बसंत पंचमीक पावन अवसरपर 15 फरवरी 2013 कए सरस्वती पूजनोत्सवक आयोजन करए जा रहल अछि. विगत तीन महिना सँ प्रायः सभ रवि क' हिनका लोकनिक एहि पूजा सम्बन्धी सामूहिक बैसार होइत अछि जाहि मे सुधारात्मक बिन्दु सभ पर विशेष चर्चा आ कार्यकर्ता लोकनिक अनुभवक अनुसारे कार्य विभाजन कयल जाइत अछि.
ज्ञात हो कि एहि सुअवसर पर माँ सरस्वतीक सविधि पूजा-अर्चनाक संगहि नेना सभ कें प्रोत्साहन हेतु कक्षा छ: स' ल' नवम धरिक छात्र/छात्राक बीच अनेकानेक गतिविधि जेना प्रश्नोत्तरी, चित्रकला, गायन
आ
नृत्य प्रतियोगिताक पश्चात सांस्कृतिक कार्यक्रम (मैथिली गीतनाद)क आयोजन
सेहो कयल जाइत अछि. एहि विशेष अवसरपर संस्थाक विगत बरखक क्रियाकलाप आ
लेखक लोकनिक रचनाक एकटा अनुपम संग्रह 'स्मारिका' सेहो प्रकाशित कयल जाइत अछि. पूजा स्थल पर स्थानीय मैथिल आ अमैथिल दुनू समाजक योगदान निश्चितरूपे एहि सफल आयोजन के रूप मे देखबा मे अबैत अछि. सामाजिक, राजनितिक, विभिन्न संस्था आ शिक्षाविद लोकनिक
संगे मीडियाकर्मी लोकनिक भरपूर सहयोग स' पूजा मे प्रतिवर्ष वृहत रूप
देखबा मे अबैत अछि. संस्था द्वारा संचालित चैरिटेबल अस्पताल 'वी एम वाई एम
डिस्पेन्सरी' द्वारा निःशुल्क चिकित्सा परामर्श कैम्प आ संगहि रंग-बिरंगक
पत्रिका/कैसेट/ मिथिला पेन्टिंग आदिक स्टाल आ श्रद्धालु लोकनिक उपस्थितिसँ
पूजा पंडाल शोभायमान होएत अछि. संस्था दिस सँ विशेष आग्रह जे अधिकाधिक
संख्या में पधारी आ संस्थाक पूजा सम्बन्धी क्रियाकलाप कें सोझा-सोझी देखि
आनन्द ली आ सफल बनेबा मे अपन उपस्थिति स' कार्यकर्ता लोकनिक मनोबल बढाबी. (Report: मिथिमीडिया ब्यूरो)
ज्ञात हो कि एहि सुअवसर पर माँ सरस्वतीक सविधि पूजा-अर्चनाक संगहि नेना सभ कें प्रोत्साहन हेतु कक्षा छ: स' ल' नवम धरिक छात्र/छात्राक बीच अनेकानेक गतिविधि जेना प्रश्नोत्तरी, चित्रकला, गायन
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News
Tags: हालचाल


text:
नव दिल्ली: आइ मिथिला राज्य आंदोलनक आधारस्तंभ डॉ. लक्ष्मण झा केर जन्मशताब्दी दिवस पर 5 सितंबर कें मिथिला चौक, कनॉट प्लेस, नई दिल्ली मे एकटा संगोष्ठीक आयोजन कएल गेल। संगोष्ठीक विषय छल ‘‘लखनजी : व्यक्तित्व ओ कृतित्व।’’ कार्यक्रमक अध्यक्षता अखिल भारतीय मिथिला राज्य संघर्ष समितिक संयोजक प्रो. अमरेंद्र झा, संचालन मिथिला राज्य निर्माण सेनाक वरिष्ठ अभियानी श्री शरत झा, मुख्य वक्ता विश्व मैथिल संघक अध्यक्ष श्री हेमंत झा एवं धन्यवाद ज्ञापन मिथिला राज्य निर्माण सेनाक कोषाध्यक्ष श्री संजीव सिन्हा कएलनि। सब मैथिल अभियानी लखनजीक चित्र पर पुष्पांजलि कए क’ हुनका नमन कएलनि।
कार्यक्रमक प्रारंभ मे लखनजीक विस्तृत परिचय लेल वरिष्ठ मैथिल अभियानी श्री मनोज झा साहित्य अकादमी द्वारा प्रकाशित पुस्तक ‘लक्ष्मण झा’ सं हुनकर व्यक्तित्व पर आ अ.भा. मिथिला पार्टीक युवा नेता श्री रोहित यादव लखनजीक कृतित्व पर पाठ पढ़ि’क सुनौलनि। कार्यक्रम मे लखनजीक संक्षिप्त परिचय पर केंद्रित एकटा परचा सेहो वितरित कएल गेल।
संगोष्ठी मे विभिन्न संगठन सं जुड़ल पदाधिकारी लोकनि अपन विचार रखलनि। जाहि मे मैथिली साहित्य महासभाक उपाध्यक्ष श्रीमती बबीता झा, आप पार्टीक पूर्वांचल शक्ति संयोजक श्री नीरज पाठक, मैथिलीजिंदाबाद पाक्षिक पत्रिकाक संपादन सहयोगी श्री हरिशंकर तिवारी, अ. भा. मिथिला पार्टीक नेता श्री बीरबल यादव, मिथिला राज्य संघर्ष समितिक राष्ट्रीय अध्यक्ष श्री शैलेंद्र झा, मैथिली साहित्य महासभाक सचिव श्री कंत शरण, वरिष्ठ मैथिल अभियानी श्री प्रसून झा एवं मैथिल मंचक पदाधिकारी श्री मणि भूषणजी राजूक संबोधन उल्लेखनीय अछि।
वक्ता सब एक स्वर मे लखनजी कें प्रखर मैथिल अभियानी आ उच्च कोटिक विद्वान बतबति कहलनि जे ओ ‘सादा जीवन-उच्च विचार’क प्रतिमूर्ति आ महान् त्यागी एवं सारस्वत साधक छलाह। ओ मिथिला प्रांतक निर्माण आ मातृभाषा मैथिलीक उत्थानक लेल जीवनपर्यंत संघर्षशील रहलाह। लंदन विश्वविद्यालय सं ‘मिथिला एंड मगध’ पर पी-एच.डी. उपाधि प्राप्त क’ कैंब्रिज तथा ऑक्सफोर्ड विश्वविद्यालय मे अध्यापन कार्यक लेल निमंत्रण कें छोड़ि ओ मिथिला उत्थानक लेल आपस अएलाह। लखनजीक मिथिला ओ मैथिलीक संबंध मे 15 गोट पोथी मैथिली, हिंदी, संस्कृत आ अंगरेजी मे प्रकाशित छनि। एकर अतिरिक्त अंगरेजी मे 28, संस्कृत मे 7, मैथिली मे 6 आ हिंदी मे 10 गोट पोथीक पांडुलिपि सुरक्षित राखल छनि।
वक्ता सब एहि बात पर जोर दैत कहलनि जे सब मैथिल संगठन मिलि क’ मिथिला राज्य निर्माणक सपना साकार करय, इएह लखनजी कें वास्तविक श्रद्धांजलि होएत।
Tags: हालचाल हालचाल : एहिपार


text:
नवका- पुरनका लेख सर्च करु...
कपिलेश्वर नाथ मंदिर
सावन खत्म होय वाला अछि. सावन मे मन हरिहर भs जाइत अछि. भरि सावन हम सभ लोक कांवड लsक बाबाधाम जाइ छी. मुदा मिथिला मे एकटा स्थान एहन अछि जे बाबाधाम जकां लोकप्रिय अछि आओर बाबाधाम सं अएला के बाद लोक एहिठाम जल ढारय लेल जरूर आबय छथिन्ह. ई स्थान अछि कपिलेश्वर स्थान... कपिलेश्वर नाथ मंदिर आम बोलचाल मे कपिलेश्वर स्थान मंदिर केर नाम सं प्रसिद्ध अछि. ओना त आनो दिन एहिठाम जल ढारय वाला लोक सभ के भीड़ कम नहिं रहैत अछि मुदा सावन... शिवरात्रि... सरस्वती पूजा आओर जूड़िशीतल के एहिठाम किछ बेसिए भीड़ रहैत अछि. सावन के सोमवारी आओर शिवरात्रि के तs गोर धरय के जगह नहिं रहैत अछि. भरि सावन एहिठाम विशेष पूजा अर्चना होएत अछि. भरि सावन आओर शिवरात्रि मे तs मेला सेहो लगैत अछि. सावन मे त आस- पास के गाम के लोक सभ रोज जल ढारय लेल आबए छथिन्ह. हमर गाम सं सेहो कइटा लोक जाए छथिन्ह. हमहुं कई बेर गेल छी चल ढारय लेल. गाम सं भोरे-भोर पैदल निकलि जाय छलहुं. भरि रास्ता दोस्त सभ... घर के लोक सभ हंसैत-खेलैत पहुंचि जाए छलहुं. कपिलेश्वर स्थान के मंदिर देखतहिं प्रणाम करैत छलहुं आ ओहि ठाम पहुंचि पोखरि में नहाइत छलहुं. पोखरि में नहा फूल... माला... बेल पात... प्रसाद लs बाबा के जल ढारैत छलहुं. बड़ मन लगैत छल. मन प्रसन्न भs जाएत छल.
हमर गाम केवटी... दरभंगा सं कपिलेश्वर स्थान करीब दस किलोमीटर उत्तर अछि. एहि तरहे कहि सकय छी जे ई दरभंगा-जयनगर रोड पर दरभंगा सं करीब 26 किलोमीटर दूर आ रहिका सं चारि किलोमीटर दूर अछि. मधुबनी सं ई करीब 10 किलोमीटर पड़त. अहां दरभंगा सं रहिका दs क जयनगर जाय वाला बस सं सीधे कपिलेश्वर स्थान पहुंचि सकय छी या दरभंगा- रहिका के बीच चलय वाला मैक्सी... मिनी बस सेहो पकड़ि सकय छी. अगर मधुबनी सं आबय चाहय छी त पहिने रहिका आबि जाउ ओकर बाद या त मैक्सी पकड़ि लिअ आ रिक्शा लs लिअ. लोकल बस सेहो पकड़ि सकय छी.
कपिलेश्वर स्थान मंदिर के बारे मे कहल जाइ छै जे एहि मंदिर के शिवलिंगक स्थापना कपिल मुनि कएने छलथिन्ह. कहल जाइत अछि जे राजा सगर एक बेर अश्वमेघ यज्ञ कएला के बाद घोड़ा छोड़लाह... घोड़ा के संग सगर के पुत्र आओर साठि हजार सैनिक सेहो छलन्हि. राजा सगर के एहि राज्य विस्तार सं डरि यज्ञ के घोड़ा चोरा पालात लोक मे कपिल मुनि के कुटिया के पास बान्हि देलखिन्ह. जखन राजा सगर के सैनिक घोड़ा के कुटिया मे बान्हल देखलक तs कपिल मुनि के चोर समझि अपमान करय लागल...ताहि सं तससा कs राजा सगर के पुत्र आ सैनिक के शाप द नष्ट कS देलथिन्ह. एहि के बाद ओ अपन पाताल लोक के आश्रम छोड़ि कपिलेश्वर चलि अएला आओर अहि ठाम शिवलिंगक स्थापना कए रहय लगलाह. अगर कहिओ कपिलेश्वर जाय के मौका मिलय त जरूर जाउ. दरभंगा सं जयनगर जाए के क्रम मे कई बेर एहि रास्ता सं गुजरल होएब... कहिओ उतरि कs दर्शन करि आगां बढुं. मन के बड़ शांति मिलत.
2 टिप्पणियां:
ham kapileshwar sthan gel chi... ee bahut nik jagah chai or jai tarika sa anha ekar vivran deliyai ya.. sahi me poora dhyan gaon par chail jai chai.. maithil gaam sab ke progress par apna sab maithil ke mil jul ka kich kadam oothawai ke chahi.. je man ke sookoon or je sukh kapileshwar sthan or uchchith sthan me bhetai chai bahoot kamme jagah ee sab bhetai chai.. bahut nik lagal anhan ke blog dekhi ka..ek ta maithil ke ore sa anhan ke "NAMASHKAAR"....जवाब देंहटाएं
नमस्कार हितेन्द्रजी,जवाब देंहटाएं
मिथिला मंथन याहूग्रुपपर कपिलेश्वर स्थानपर काज भए रहल छैक। एहि स्थानकेँ उग्रतारक समान तीर्थ-पर्यटन स्थलक रूपमे विकसित करबाक योजना चैक। नीक लागल सुनि कए जे अहाँक गाम ओतहि अछि।
গজেন্দ্র ঠাকুব


text:
गोनूक खेती-बाड़ी
गोनू रहथि पंडित लोक । खेती-बाड़ी सँ कम्मे मतलब राखथि । तथापि जे किछु खेत-पथार रहनि ले कोहुना के करथि । हुनक जमीनक एकटा पैघ भाग घरे लग रहनि जाहि मे साग-सब्जीक अलावा आरो बहुत किछु उपजाबथि । लेकिन एहि बेर एहेन संजोग भेल जे हुनका गाम मे जोन नहि भेटलनि । लाख खुरछारी कटलनि एको गोटे हुनका खेत मे काज करब नहि गछलकनि । ओ पत्नी सँ पुछलखिन जे कदाचित ककरो पछिला सालक बोनि तँ नहि बाँकी रहि गेलैक । परन्तु पत्नी नहि मे उत्तर देलथिन । आब गोनू पड़लाह बेस फेर मे । तथापि ओ अपन युक्ति लगौलनि । गाम मे घोषणा कऽ देलनि जे एहि बेर ओ आन गाम सँ जोन अनताह । हुनक ई घोषणा शीघ्रे पूरा गाम मे पसरि गेल । लोक कनफुसकी करय लागल जे एतनी जमीनक लेल गोनू आन गाम सँ जोन अनताह । तथापि गोनू गाम मे रहथि वा आन गाम मे गौंआक लेल ओ हरदम कौतुहलक वस्तु छलाह ।
वस्तुत: गोनू आन गाम चलि गेलाह आ घुमलाह ८-१० दिनक बाद । परन्तु हुनका संगे मे कोनो जोन नहि रहनि । ओ भोरे-भोर गाम पहुँचलाह । हुनक गाम पहुँचतहि पूरा गाम शोर भऽ गेल । कोनहुना ओ गौंआ सभ कें बुझा देलनि जे ओ एकठाम पंडिताई मे गेल छलाह आ बहुत रास दान-दक्षिणा लऽ कऽ घुमलाह अछि । दिन भरि एहि सभ मे बीति गेल ।
भेंट केनहार अबैत रहल आ ओ व्यस्त रहलाह । जहन संध्याक भोजनक बाद गोनू विश्रामक लेल अयलाह तँ पत्नी जिज्ञासा केलथिन जे जाहि धन दऽ अहाँ गौंआ के कहलियौ से कतय अछि ले हमहूँ तँ बुझियै ।
एहि बीच गामक किछु चोर ओही दिन हुनका घर मे चोरि करबाक योजना बनेलक आ सांझे हुनका घरक लग पास मे नुका रहल, ताकि मौका लगितहि हुनक सभटा धन पार कयल जाय । गोनू रहथि सतर्क लोक । ओ परिस्थिति के भांपि लेलनि । तें ओ पत्नी सँ कहलथिन जे हम धन बाड़ी मे गारि देने छियैक, कारण चोरबा सभक कोन ठेकान । पत्नी आग्रह केलखिन जे धन बाड़ी मे कतय अछि से हमरा कहू, परन्तु ओ कहलथिन जे यदि अहाँ के कहि देब तँ अहाँ काल्हिये सँ निकालि-निकालि के खर्च करय लागब । पत्नीक लाख यत्नक बादो गोनू बाड़ीक ओ स्थान नहि बजलाह जाहिठाम धन गाड़ल छल । अंत मे पत्नी तमसा कें सूति रहलीह आ ओहो करोट बदलि सुतबाक उपक्रम करय लगलाह ।
चोर सभ सभटा सुनिते रहय । ओ सभ आनन-फानन मे कोदारि अनलक आ धनक लोभ मे लागल बाड़ी तामय । जहन बाड़ी तमनाय लगिचा गेल तँ गोनू बहरेलाह आ आवाज लगेलाह – तों सभ पनपिआई कय कें जयबह आ कि ओहिना । ई सूनि चोरबा सभ लंक लऽ कऽ पड़ा गेल । भिनसरे पत्नी कें जगबैत गोनू कहलथिन – बीयाक जोगार अछि की नहि? पत्नी अचंभित होईत पुछलखिन जे खेत तँ तैयारे नहि अछि तँ बीयाक की करब? गोनू कहलनि जे उठू आ देखू जे बाड़ी कतेक नीक जेंका तैयार अछि । पत्नी उठलीह तँ देखैत छथि जे सत्ते बाड़ी तँ तैयार अछि । ओ गोनू कें कहलनि जे अहाँ मंगनी मे चोरबा सभ सँ पूरा बाड़ी तमबा लेलियैक । गोनू हंसैत बजलाह – जाने पहचान वला लोक सभ छल । उपजा भेलाक बाद साग-सब्जी पठा देबैक ।


text:
दिन
दिन (Eng:Day) , समयक एकटा एकाई छी। आम प्रयोगमे ई २४ घण्टाक बराबरक अन्तराल छी। ई एक उज्जर दिवस आर एक अन्हार रातिक योग छी।
उदाहरण[सम्पादन करी]
- ओ दिन भर काम करि क थाकि गेल ।
- एक दिन बिक जाएत, माटि क मोल ।
- महिनामे तीस दिन होएत अछी ।
मूल[सम्पादन करी]
अन्य अर्थ[सम्पादन करी]
- दिनक एक अर्थ बारसँ होएत अछी । जाहिना - आई कोन दिन छी? आई शनिदिन छी।
- अरबी भाषामे दिन आर दीन शब्द बहुतरास इस्लामिक शब्दसभ तथा नामसभमे आएत अछी जकर अर्थ होएत अछी पंथ, बाट, अपन तरिका। एहन शब्द छी -अलाउद्दीन, समशुद्दिन, गयासुद्दिन।
- सर्बियाक मुद्रा दिनारक स्थानीय रूपसँ दिन आर डिन कहैत अछी।
सम्बन्धित शब्द[सम्पादन करी]
हिन्दी मे[सम्पादन करी]
- दिनकर - दिन करै वला, अर्थात् सूर्य।
- दैनिक - प्रतिदिन होए वाला।


text:
तीनू संकाय ( faculty) क टॉपर अहिबेर छात्रा
लगभग 52.95 प्रतिशत परीक्षार्थी कएलक पास
पटना । बिहार बोर्ड केर 12वीं के’ परिणाम जारी कS देल गेल अछि। अही परीक्षामे साइंस स्ट्रीममे स्टेट टॉपर कल्पना अछि। कल्पना हालहिमे सीबीएसईक नीट परीक्षामे पूरा देशमे टॉप कएने छलीह। कल्पना बोर्ड केर खुश होयबाक अवसर देलक अछि। अहि साल आएल परिणाम सँ बोर्डक छवि राष्ट्रीय स्तर पर सकारात्मक रूप सँ निखरल अछि।
बिहार बोर्डं पछिला किछु सालसँ मेधावी परीक्षार्थि सभक कारण कम आऔर फर्जी टॉपर के’ कारण बेसी चर्चामे रहैत अछि। पछिला दु साल सँ परीक्षा आऔर मूल्यांकनमे चुस्त-दुरुस्त राखय लेल बोर्ड कएको डेग उठेलक, मुदा , रूबी राय के’ बाद गणेश कुमार बोर्डक मेहनत पर पानि फेर देने छल।
अहिसँ पहिने बुधदिन करीब पौने पांच बजे शिक्षामंत्री कृष्णा नंदन शर्मा बिहार विद्यालय परीक्षा समिति केर 2018 के’ इंटर परीक्षाक परिणाम जारी कएलक। इंटर केर परीक्षामे अहिबेर लगभग 52.95 प्रतिशत परीक्षार्थी पास कएलक। साइंस मे 44.5, आट्र्स मे 61 प्रतिशत परीक्षार्थी आ कॉमर्स मे 91.32 प्रतिशत परीक्षार्थी सफल भेल। परिणाम घोषित करैत बोर्डक अध्यक्ष आनंद किशोर बतौलनि कि अहिबेर तीनू संकायमे छात्रा सभ आगु रहलीह।
कल्पना 500 मे 434 अंक प्राप्त कएलीह। इंटर साइंस केर परिणाममे दोसर स्थान पर सिमुलतला के’ अभिनव आदर्श रहल। ओ 421 अंक प्राप्त कएलक जखन कि तेसर स्थान पर रूद्रेश रहल। कॉमर्समे आरडीएस कॉलेज केर निधि सिन्हा टॉपर भेलीह। ओ 434 अंक प्राप्त कएलीह, दोसर स्थान पर माला कुमारी रहलीह, माला 430 अंक प्राप्त कएलीह आ तेसर स्थान पर मोहम्मद इशाद जे नालंदाक अछि ओ 425 अंक प्राप्त कएलाह। कला संकायमे सिमुलतलाक कुसुम 424 अंककें साथ पहिल स्थान प्राप्त कएलीह। दोसर स्थान पर प्रियांगी मेहता रहलीह आ तेसर स्थान सिमुलतलाक प्रज्ञा प्रांजल प्राप्त कएलीह। अहिबेर उतीर्ण परीक्षार्थि सभक संख्या लगभग 53 प्रतिशत अछि।
शिवहर जिलाक दरियानी प्रखंडक नरवारा गामक कल्पना कुमारीक बाबू जी राकेश मिश्र सेहो अपन बेटीक उपलब्धि पर अत्यंत खुश अछि। कल्पना कुमारी केर इंटरक परीक्षामे 500 मे 434 अंक भेटलनि। अहिसँ पहिने ओ नीट 2018 मे देश भरि मे टॉपर रहलीह। कल्पना अहि परीक्षा मे कुल 99.99 परसेंटाइल अनलीह। अहिसँ पहिने कल्पना दसवीं परीक्षा 2016 मे जवाहर नवोदय विद्यालय शिवहर सँ प्रथम श्रेणी सँ उत्तीर्ण भेल छलीह।
ओ अही साल वाईजेएम कॉलेज तरियानी, शिवहर सँ इंटरक परीक्षा बिहार बोर्ड सँ देलक अछि। कल्पनाक बाबू जी राकेश मिश्र सीतामढ़ी, डुमरा स्थित डायटमे लेक्चरर अछि आ माय ममता कुमारी कन्या मध्य विद्यालय मे शिक्षक अछि।


text:
ट्रेन आ हवाई सेवा शुरू भेलाक बाद आब बिहार सरकार जल्दी सं बस सेवा सेहो शुरु करबाक तैयारी को रहल अछि. यात्रिगण कें बढ़ल दबाव केर देखैत परिवहन विभाग निजी आ सरकारी दुनू तरहक बस (Private and Government Buses) केर सेवा शुरू करबाक योजना बना रहल अछि. विभाग केर तैयारी ई अछि जे जखन लॉकडाउन- 4 ,31 मई केर समाप्त भ’ जायत त’ जून कें पहिल हफ्ता सं राज्य भरि मे हर तरहक बस केर परिचालन शुरू केल जायत.
केंद्र सरकार बस चलेबाक फ़ैसला राज्य पर छोड़ नै छोल
लॉकडाउन- 4 कें शुरु भेलाक बाद गृह मंत्रालय जे दिशानिर्देश जारी केलनि छला, ओहि मे बस केर परिचालनक सेहो ज़िक्र छोल. गृह मंत्रालय बस चलेबाक अनुमति देलैन छोल, परन्तु एकर फ़ैसला राज्य सरकार पर छोड़ने छला. गृहमंत्रालय कें आदेशक अनुसार राज्य सरकार नियमक पालन करैत अपन जरूरत कें हिसाब सं अंतरराज्यीय बस चला सकेत छथि. अखन बिहार सरकार बस कें परिचालन केर ल’ रणनीति बनेबा मे जुटल अछि.
आइ बस केर चलेबाक विषय पर कयल जायत विचार
एकरा ल’ परिवहन मंत्री संतोष कुमार निराला 25 मई कें विभागक अधिकारी संग मीटिंग करता आ बस केर सुचारू रुप सं चलेबाक योजना केर अंतिम रुप देता. ट्रांसपोर्ट फेडरेशन सरकार सं मांग केलनि अछि जे राज्य सरकार रोटेशन कें तहत बस केर परिचालन शुरू करैत. बस यात्रा मे सोशल डिस्टेंसिंगक सख्ती सं पालन होय एकरा संगे सेहो किराया दोगुना कयल जाय .
ऑटो आ ई-रिक्शा केर मिल चुकाल अछि परमिशन
अहि सं पहिने परिवहन विभाग ऑड-इवन फार्मूला केर तहत ऑटो तथा ई-रिक्शा चलेबाक आदेश जारी केलनि छोल.एकरा बाद आब बस चलाबै पर सेहो विचार कयल जायत. संभव अछि जे मीटिंग कें बाद एकर ऐलान भ’ जायत जे कखन सं बस चलाओल जायत. जखनि ई साफ अछि जे बस पर सफ़र करबाक नियम काफ़ी सख़्त होयत.


text:
अपन प्रतिभा केर धाक
दुनिया भर मे मनाबय वाला बिहार एक बेर फेर अपन परचम फहरा देलक अछि. बिहार केर मान
एक बेर फेर बढ़ल अछि. बिहारक माथ एक बेर फेर ऊंच भेल अछि.
एहि बेर बिहारक
सम्मान के उपर उठएलाह मोतिहारी के सुशील कुमार जी. सुशील कुमार जी कौन बनेगा करोड़पति
मे पांच करोड़ रुपया जीतए मे कामयाब भेलाह.
कौन बनेगा करोड़पति मे
अखन धरि कोई गोटे पांच करोड़
नहि जीत पएलाह. सुशील जी पहिल लोक छथिन्ह पांच करोड़
जीतए वाला.
पांच करोड़ के तं गप
छोडु एक करोड़ टका अखन धरि सिर्फ दू गोटे जीत पएलाह. पहिल जीतए वाला लोक छथिन्ह
मुंबई के हर्षवर्धन नवाथे.
नवाथे जी जे एक
करोड़ टका जीतने छलखिन्ह ओ कौन बनेगा करोड़पति के पहिल सीजन मे. जखन कि अखन पाचिम
सीजन चलि रहल अछि,
कौन बनेगा करोड़पति
मे दोसर गोटे के एक करोड़ जीतए में पांच सीजन लगि गेलन्हि. नवाथे के बाद सिर्फ अपन
बिहार सं अलग भेल झारखंड के राहत तस्लीम जीत पएलीह. बीच मे कोई नहि जीत पएलाह.
राहत जी पांच करोड़
वाला सवाल नहि जानए के कारण सिर्फ एक करोड़ टका जीत पएलीह.
खैर अखन गप भ रहल
अछि सुशील जी के. सुशील जी मोतिहारी के हनुमानगढ़ी के हेनरी बाजार मे रहय छथिन्ह.
पेशा सं कंप्यूटर
ऑपरेटर छथिन्ह आओर बच्चा सभ के ट्यूशन सेहो पढ़ाबय छथिन्ह.
मात्र 6 हजार के
ऑपरेटर के नौकरी करय वाला सुशील जी 5 करोड़ जीत गेलाह. बिहार के लोक सभ के हिनका
सं प्रेरणा लेबाक चाही. बस अपन मनोबल ऊपर रखबाक चाही.
ओना हिनका सं
पहिनहुं बिहार सं कइटा लोक के कौन बनेगा करोड़पति मे नीक प्रदर्शन रहल अछि. एहि
पाचिम सीजन मे मधुबनी परिहारपुर एक बहिन सं आओर दरभंगा सं सेहो एक गोटे नीक
खेललखिन्ह.
27 साल के सुशील
जीके लेल ई दिवाली काफी नीक रहलन्हि. अमिताभ बच्चन जीक हाथ सं पांच करोड़ के चेक
पएलाह. एकर शूटिंग मंगलदिन खत्म भेल.
आब एकर प्रसारण 2
नवंबर के सोनी टीवी पर होएत छठि के बाद.
तं भारत मे कोनो गेम
शो मे सभ सं बेसि पाए जीतय वाला बिहारी सुशील कुमार जी के देखनाए नहि भूलब.
सुशीश जीके हेलो
मिथिलाक तरफ सं शुभ दीपावली.


text: मिथिला आन ठाम क कोनो सामान आ पदार्थ कए अपना मे तेना समाहित करि लैत अछि जे ओकर रूप आ रंग संग-संग ओकर नाम तक बदलि जाइत अछि। चीन स आयल चाय, एहि ठाम चाह बनि गेल। पंजाब स आयल लस्शी मिथिला खास क दरभंगा मे ग्रीन कए नाम स चिन्हल जाइत अछि। दरअसल दरभंगा मे जे लस्शी बनैत अछि ओहि मे 10 त 80 फीसदी तक भांग मिलाउल जाइत अछि, जाहि स ओकर रंग हरियर अर्थात ग्रीन भ जाइत अछि। एहन मे एहि ठाम लस्शी कए ग्रीन कहल जाइत अछि। एहिना शीर चाहक क नामकरण भेल। शीर चाह लगभग सात घंटा मे तैयार होइत अछि। एकरा पिबा लेल अहां कए कम स कम पटना आबै परत। कश्मीरी पत्ती आ ड्रायफूट स बनल एहि चाह क स्वाद लेबा लेल दूर-दूर स लोक पटना अबैत अछि। शीर चाह क लेल कश्मीरी पत्ती कए पाइन मे तीन घंटा तक उबालल जाइत अछि आओर फेर बिना छानने लस्सी जेकां एक घंटा तक फेंटल जाइत अछि। गुलाबी भेला पर एकरा आंच पर रखिकए बादाम, काजू, किशमिश, छुहारा क पेस्ट क संग इलायची पाउडर जाफरन आ दूध मिला देल जाइत अछि। आब एकरा तीन घंटा आओर पकाकए एहि मे गाढ़ापन आनलरक क बाद चीनी ढारल जाइत अछि। फेर केवड़ा एसेंस देल जाइत अछि। इ चाह एतबा गरम होइत अछि जे 14 साल स कम बेस क बच्चा कए नहि देल जाइत अछि। सबस खास गप इ अछि जे एहि महंगाई क दौर मे सेहो इ अदभुत चाह अहांक लेल मात्र पांच टका मे प्याली उपलब्ध अछि, सेहो पूरा ताजगी, ताकत आ गजब क स्वाद क संग। त चलू पटना…..एक लोटा चाह पिबा लेल….।


text:
राज्यसभा मे अनैतिक, असभ्य आ गैरसंवैधानिक व्यवहार करनिहार सात गोट सांसद कए निलंबित करि देल गेल अछि। एहन निम्न सांसदक उपस्थिति स उच्च सदन क सम्मान खसल। हिनक सजा कम भेला स एहि सदनक प्रतिष्ठा कम भ सकैत अछि।
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
न्याय चाही, नहि ओहि सं कम
कलकत्ता. मध्यमग्राम काण्ड केर प्रतिवाद मे मैथिल बुद्धिजीवी महानगरक तारासुन्दरी पार्क मे शुक्रदिन साँझ मे सभा कयलनि. एहि सभा मे सैकड़ो मैथिल उपस्थित भ' प्रतिवाद कयलनि ओ पछाति तारासुन्दरी पार्क सं गिरीश पार्क धरि कैंडल मार्च कयलनि. एहि कार्यक्रम मे सैकड़ो मैथिल उपस्थित भ' पीड़िता कें न्याय दिअएबा हेतु सरकारी उदासीनता पर क्षोभ व्यक्त कयलनि. उपस्थित मैथिलजन मुंह पर कारी पट्टी बान्हि हाथ मे मोमबत्ती लेने प्रदर्शन कयलनि. एहि अवसर पर महानगर केर मैथिल समुदायक बुद्धिजीवी लोकनि उपस्थित भेलाह.
मौन सभा लेल के' देलक हाक?
ई एकटा पैघ प्रश्न अछि. पीड़िताक मृत्युक बाद तूल पकड़ैत मामिला मे मैथिल निष्क्रियता पर जखन प्रश्नचिह्न ठाढ़ होमय लागल आ एहि मादे मिथिमीडिया सहित अन्यान्य माध्यमे भेल कड़गर प्रतिक्रिया ओ जनभावना कें देखैत लोक जगलाह. मैथिली बुद्धिजीवी लोकनिक द्वारा ऑनलाइन आह्वानक बाद ६.३० बजे बजाओल सभा अचानक पहिनहि शुरू भ' गेल आ कार्यक्रम संचालन कयनिहार कें देखि लोक अचंभित भेल. मुदा तखन प्रतिवाद प्राथमिकता रहने लोक एकजुटताक प्रदर्शन क' अपन बात रखलनि. धियान देबय योग्य बात अछि जे कार्यक्रम केर मीडिया कवरेज कयनिहार बेस छलाह मुदा एहि खबरि कें बहुत कम स्थान पर प्रकाशन-प्रसारण भेल. एहि सं पहिनहुं यात्री-नागार्जुन पर आधारित एक कार्यक्रम मे जखन किछु युवा मैथिली एक्टिविस्ट अपन घोषित कार्यक्रम हेतु पहुँचल छलाह त' कोनो संस्था विशेषक लोक पहिनहि अपन कार्यक्रम शुरू क' देने छलाह. कार्यक्रमक हाइजैक करब नीक संकेत नहि, दुनू मामिला मे युवा लोकनिक धैर्य प्रशंसनीय! विदित हो जे उल्लिखित कार्यक्रम कोनो संस्था विशेष केर नहि छल. मुदा दुनू कार्यक्रम मे दू अलग-अलग संस्था केर लोक एहना कयलनि अछि. दुनू बेर स्थान तारासुन्दरी पार्क छल.
मौन सभा मे खूब बजलाह लोक
ई केहन मौन सभा भेल से पचब कठिन. उपस्थित लोक सभ मीडियाक कैमरा देखिते मुंह पर सं पट्टी हटा खूब बजैत गेलाह. हं, विषय मैथिल एकता ओ पीड़िता कें न्याय भेटैक सैह रहलैक. बेरा-बेरी जेना बजबाक लेल लोक उताहुल देखल गेलाह. ओना कार्यक्रम कें हाइजैक क' सञ्चालन कयनिहार नीक लोक कें बुझबाक चाही छल जे सभा मौन अछि. संचालक लोकक नाम घोषित क' बेरा-बेरी बजौलनि. एहि सभा मे एक गोटे त' अपन रिटायरमेंट प्लान सेहो घोषित क' देलनि. ज्ञात हो जे ई मौन सभा मे उपस्थित लोक सभ बुद्धिजीवी छलाह.
पहिने यात्री फेर विद्यापति केर सोझा भेल इजोत
रातियो मे जगमग महानगरक दू अलग-अलग पार्क मे विद्यमान यात्री ओ विद्यापति केर प्रतिमा अन्हार मे अछि आ ततय मोमबत्ती जड़ा बुद्धिजीवी लोकनि इजोत कयलनि. जगैत मैथिल लोकनि कें देखि हिया उत्साह सं भरि देने छल. मौन सभा मे जे जतेक घोषणा भेल से सभ सकारात्मक छल. ओतय एही एक विषय पर कार्यक्रमक सीरीजक बात सोझां आयल. देखबाक चाही जे एहि समस्त क्रियाकलाप सं पीड़िता कें न्याय भेटबा मे कतेक मदति भेटैत छैक?
दिल्ली सहित देश भरि मे भेल प्रदर्शन
जंतर-मंतर सं पश्चिम बंगाल भवन धरि मिथिला राज्य निर्माण सेना द्वारा कैंडल मार्च आ प्रदर्शन कयल गेल. एहि मे मैथिल एक्टिविस्ट सभ भाग लेलनि ओ पीड़िता कें न्यायक मांग पर जोर देलनि. एकर संगहि बिहार केर राजधानी पटना सहित पीड़िता केर गृह जिला समस्तीपुर मे सेहो व्यापक विरोध देखल गेल.
शनिदिन सांझ सेहो भेल मोमबत्ती जुलूस
मध्यम ग्राम काँडक बिरोध मे शनिदिन सांझ कोलकाता मे प्रवासी मैथिल लोकनि द्वारा मोमबत्ती जुलूस निकालल गेल. मुँह पर कारी पट्टी बान्हि मौन जुलुस निकलल. मैथिल लोकनि कोलकाता केर सड़क पर उतरलाह ओ अपन क्षोभ व्यक्त कयलनि. मैथिलक गोलबंदी एक सकारात्मक संकेत अछि. पीड़िता कें न्याय भेटैक से जओं लक्ष्य त' की सभा ओ कोन सस्था! लक्ष्य दिस बढू आ बढ़ैत रहू.
(Report: मिथिमीडिया ब्यूरो)
Tags: हालचाल


text:
कलकत्ता: प्रत्येक मासक दोसर रविकें होमयवला साहित्यिक गोष्ठी 'संपर्क' आइ नवीन प्रकाशन कार्यालयमे सांझ पांच बजेसं आयोजित भेल. गोष्ठीक अध्यक्षता युवा मैथिल एक्टिविस्ट रोशन चौधरी केलनि. साहित्यकार चन्दन कुमार झा, मिथिलेश कुमार झा ओ आमोद कुमार झा कविता पढ़लनि. एकर अतिरिक्त रत्नेश्वर झा, दयाशंकर मिश्र ओ रूपेश त्योंथ सेहो उपस्थित छलाह. रचना सभ पर त्वरित टिप्पणी प्रस्तुत कएल गेल.
एहि गोष्ठीक दोसर सत्रमे कीर्ति नारायण मिश्र साहित्य सम्मान प्राप्तिपर चन्दन कुमार झा कें बधाइ देल गेलनि. चंदनजी केर साहित्य यात्रा पर इजोत देइत वक्ता लोकनि हुनकामे साहित्यक अपार संभावनाक बात कहलनि. चंदनजी अपन लेखनकर्म लेल कोलकाता आ एतुक्का साहित्यिक क्रियाकलापक प्रति आभार व्यक्त करैत कहलनि जे ई हमर सबहक काजक मान्यता अछि. कलकत्ता सहित देश भरिमे विशाल संख्यामे मैथिली रचनाकार छथि आ हम मैथिली साहित्यमे अपार संभावना देखैत छी.
— मिथिमीडिया ब्यूरो
Tags: हालचाल हालचाल : एहिपार


text:
नवका- पुरनका लेख सर्च करु...
जेएनयू मे एडमिशन फॉर्म मिलनाय शुरू
देश के सभ सं सम्मानित विश्वविद्यालय मे सं एक नई दिल्ली के जवाहरलाल नेहरू विश्वविद्यालय... जेएनयू के लेल नामांकन प्रक्रिया शुरू भ गेल अछि. एडमिशन फॉर्म सोम दिन 7 फरवरी सं मिलनाय शुरू भ रहल अछि.
एहि विश्वविद्यालय मे नाम लिखानाय... एतय पढ़नाय लोक के लेल गर्व के बात रहय छनि. एतय के पढ़ाई के माहौल देश केर आओर दोसर विश्वविद्यालयसं एकदम अलग अछि.
दाखिला के फॉर्म 7 फरवरी सं मिलनाय शुरू होएत. अहां एकरा पोस्ट सं 10 मार्च धरि आओर काउंटर सं 21 मार्च धरि खरीद सकय छी. फॉर्म जमा करय के आखिरी दिन अछि 21 मार्च.
फॉर्म अहां सोम सं शुक्र दिन तक दिन के 10 सं 4 बजे तक खरीद सकय छी. काउंटर सं खरीदला पर 200 रुपया आओर डाक सं मंगएला पर 300 रुपया लागत.
बीपीएल कार्ड धारक विद्यार्थी के लेल नीक गप ई छनि जे हुनका बीपीएल कार्ड देखएला पर फॉर्म आओर प्रॉस्पेक्टस फ्री मे देल जएतन्हि. कार्ड मे विद्यार्थी के नाम होनाए जरूरी अछि. सिर्फ माता-पिता के नाम सं नहि काज चलतन्हि.
दाखिला के परीक्षा देश के 51 शहर मे होएत. परीक्षा 17 आओर 20 मई के होएत. देर नहि करु. एडमिशन चाहय छी तं जल्दी फॉर्म खरीद क भरि दिअ. अहां सभ के हेलो मिथिलाक तरफ सं शुभकामना.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
शिव सेना
शिवसेना भारतक एक राष्ट्रिय राजनैतिक दल छी जे मुख्य रूप सँ महाराष्ट्र प्रान्तमे सक्रिय अछि। ई पार्टीक स्थापना १९ जुन १९६६ कें एक प्रमुख राजनीतिक कार्टूनिस्ट बालासाहेब ठाकरे केनए छल। वर्तमान समयमे ई दलकें लोक सभामे १८, राज्य सभामे ४ आ महाराष्ट्र विधान सभामे ६३ निर्वाचित सदस्य अछि। ई दलक प्रतीक चिन्ह (लोगो) बाघ छी। पूरे देशमे शिव सेनाकें एक कट्टर हिन्दू राष्ट्रवादी दलक रूपमे जानल जाएत अछि।
इतिहास[सम्पादन करी]
शीर्षस्थ नेता[सम्पादन करी]
सन्दर्भ सामग्रीसभ[सम्पादन करी]
- ↑ "Members: Lok Sabha", loksabha.nic.in, Lok Sabha Secretariat, अन्तिम पहुँच १२ मार्च २०१९।
|deadurl=प्यारामिटर ग्रहण नै केलक (सहायता)


text:
>मैथिलीक मर्दन, तइयो धनसन
मैथिली-भोजपुरी अकादमी जखन गठित भेल छल, लोक कने अकचकायल छल. मैथिली प्रेमी किन्नहुं भोजपुरीक संग नहि चाहैत छथि. तखन सरकारी प्रयास केर सराहना भेल. एक दिस बिहार मे चिर उपेक्षित मैथिली कें भोजपुरियो संगे प्रसार-प्रचार हेतु दिल्ली सरकार केर एहि डेग सं हर्ख हो ने हो संतोष अवश्य भेल छल. अकादमी गठनक उद्देश्य आ कार्यक्रम मे मैथिली लेल कनियो कम व्यवस्था नहि देखल गेल अछि. तखन मैथिली कें पितियौत, पिसियौत, ममियौत, मौसियौत आ आब त' समधौत बला घून जे लागल छैक तकर प्रकोप ओतहु देखल गेल. मुदा जे हो मैथिली लेल काज होइत से कम पैघ बात नहि. एम्हर जे एक बात सोझा आयल अछि से अजगुत अछि.
मैथिली-भोजपुरी अकादमी दुनू भाषा केर प्रसार आ प्रचार लेल समान किरिया खेने अछि. तखन फेर कार्यक्रमक कार्ड मात्र भोजपुरी मे किएक छपाओल जा रहल अछि? हद तखन होइछ जखन दैनिक अखबार मे विज्ञापन सेहो भोजपुरी मे देल जाइत अछि. जखन कि कार्यक्रम मैथिली केर सेहो रहैत अछि. एहना बेर-बेर कयल जाइत अछि. की अकादमी केर ई दूनेत नहि देखार करैछ? जओं खर्च बचयबाक लेल मात्र भोजपुरी मे कार्ड आदि छपाओल जाइत अछि त' की हिंदी-अंग्रेजी केर विकल्प बन्न छैक? दुनू भाषा-भाषी हिंदी-अंग्रेजी जनैत छथि. आ किनको ई बेजाय नहि लगबाक चाही. ओहुना मैथिली केर स्थिति भोजपुरीक आगां विशालकाय आ व्यापक छैक. एहना मे मैथिली केर घोर उपेक्षा निंदनीय. अकादमी द्वारा मैथिली केर उपेक्षाक टटका उदहारण समक्ष अछि. मैथिली-भोजपुरी अकादमीकेँ तत्वाधानमे दिल्लीमे दू दिनक नाटकक कार्यक्रम मे मैथिली-भोजपुरी नाटक होयत. मने एहिठाम जतबे अधिकार आ' महत्व मैथिलीकेँ देल गेल छैक ततबे भोजपुरी केर सेहो. मैथिली भोजपुरीसँ बहुत बेसी समृ्द्ध भाषा अछि ताहिमे कोनो दू मत नहि मुदा, अहि आधारपर एहि अकादमीमे जतय एकरा ज्येष्ठक पद भेटबाक चाही ओतय एकर ठीक उनटा कनिष्ठ बनि गेल अछि तेहने सन बुझबामे आबि रहल अछि. टटका मामिला मे १२-१३ अक्टूबर केर नाटक कार्यक्रमक विज्ञापन स्थानीय दैनिक अखबार मे भोजपुरीमे अछि. भोजपुरी विज्ञापन देखि दुखी नहि छी बल्कि दुख भेल जे भोजपुरीक संग मैथिली नहि छैक. ई विज्ञापन संभवतः कोनो हिन्दी समाचार पत्रमे प्रकाशित भेल अछि से जँ भोजपुरी-मैथिली दुनूकेँ छोड़ि हिन्दीओमे रहितैक तऽ कचोट नहि रहितै किएक तऽ हिन्दी अखबारमे हिन्दीमे विज्ञापन कोनो असोकर्यक गप नहि. मैथिली-भोजपुरी अकादमीमे मैथिलीक एहन दुर्दशा लेल किछु गोटे कहैत छथि जे अकादमीमे मैथिलीक प्रतिनिधि लोकनि जिम्मेदार छथि. आधिकारिक रूपसँ सभकेँ सएह प्रतीत हेतैक मुदा, जे सभ एहि अकादमीमे एहि तथाकथित कमजोर प्रतिनिधिक बलेँ अपन गोटी सेकैत छैक, ओ सभ बात बुझितो चुप किएक छथि ? विरोध स्वरूप एकर कार्यक्रम सभक बहिष्कार किएक नहि करैत छथि ? जँ प्रतिनिधि कमजोर छथि तऽ किएक कमजोर छथि ? की ओ एहि दुआरे कमजोर छथि जे दिल्लीक मैथिल हुनकर संग नहि दऽ रहल छनि ? आ' यदि हँ तऽ फेर एकर जिम्मेदार के ? प्रतिनिधि आ' कि दिल्लीमे मैथिलीक नामपर लुट-खसोट करय बला मैथिल ? हमरा जनैत दुनू दोषी छथि. एहि सभ प्रश्नक जबाव अकादमीमे मैथिलीक प्रतिनिधि आ' प्रतिनिधिकेँ बुड़िबक बना चानी लूटय बला सभसँ भेटत कि नहि से नहि जानि मुदा एतबा अवस्से जनतबमे आबि रहल अछि जे जे केयो एहन लोक छथि जे मात्र प्रतिनीधि लोकनिक सिरेँ दोषारोपण कऽ अपन पिण्ड छोड़बय चाहैत छथि, ओ व्यक्तिगत महत्वाकांक्षासँ ग्रस्त छथि. हुनका मैथिलीक मान-अपमानसँ कोनो लेना-देना नहि छनि बल्कि ओ मैथिलीक माथपर पएर राखि आन-आन भाषायी दुनिया मे प्रवेश चाहैत छथि. एहन लोकसँ मैथिलीक विकास किन्नहु संभव नहि. मैथिली-भोजपुरीक बहुतायत कार्यक्रम मे भाग ल' स्वार्थ सिद्ध कयनिहार तथाकथित मैथिली सेवी लोकनि एहि मामिला मे तेना ने जवाब दइत छथि जेना ओ मजबूर आ निरीह छथि. ओ सभ कम सं कम एहन कार्यक्रमक बहिष्कार त' कइये सकैत छथि? जाहि मैथिली कार्यक्रमक कार्ड आ विज्ञापन भोजपुरी मे अछि, ताहि कार्यक्रम मे मंच छेकब वा प्रेक्षागृह मे जा कार्यक्रम देखब हमरा जनैत कोनो मैथिल बर्दाश्त नहि करत. एतेक त' अवश्य बुझा रहल अछि जे निस्सन स्वार्थी लोकनिक फेरा मे मैथिली अछि. ओमहर मैथिलीक एक प्रतिनिधि जे अकादमीक सदस्य छथि, कहलनि जे हमरा सभ कें कोनो मोजर नहि देल जाइत अछि. केओ किछु नहि पूछइए सभ अपने क' लइत छैक. जखन एहन अकर्मक प्रतिनिधि सभ रहत त' मैथिली केर दुरावस्था पर कोन आश्चर्य?
किछु दिन पूर्व मे एहन खबरि उडल छल जे मैथिली-भोजपुरी अकादमी भांगि देल जायत. आ पृथक मैथिली अकादमी बनत. एहन अपमानजनक स्थिति सं नीक जे पृथक बनय. मुदा जे हो जा से नहि भेल अछि ता अपमानक घोंट पिबैत रहू? ई प्रश्न केर भाला भोंकाइत रहत आ स्वार्थक मालपुआ सेकाइत रहत. — चन्दन कुमार झा
मैथिली-भोजपुरी अकादमी जखन गठित भेल छल, लोक कने अकचकायल छल. मैथिली प्रेमी किन्नहुं भोजपुरीक संग नहि चाहैत छथि. तखन सरकारी प्रयास केर सराहना भेल. एक दिस बिहार मे चिर उपेक्षित मैथिली कें भोजपुरियो संगे प्रसार-प्रचार हेतु दिल्ली सरकार केर एहि डेग सं हर्ख हो ने हो संतोष अवश्य भेल छल. अकादमी गठनक उद्देश्य आ कार्यक्रम मे मैथिली लेल कनियो कम व्यवस्था नहि देखल गेल अछि. तखन मैथिली कें पितियौत, पिसियौत, ममियौत, मौसियौत आ आब त' समधौत बला घून जे लागल छैक तकर प्रकोप ओतहु देखल गेल. मुदा जे हो मैथिली लेल काज होइत से कम पैघ बात नहि. एम्हर जे एक बात सोझा आयल अछि से अजगुत अछि.
मैथिली-भोजपुरी अकादमी दुनू भाषा केर प्रसार आ प्रचार लेल समान किरिया खेने अछि. तखन फेर कार्यक्रमक कार्ड मात्र भोजपुरी मे किएक छपाओल जा रहल अछि? हद तखन होइछ जखन दैनिक अखबार मे विज्ञापन सेहो भोजपुरी मे देल जाइत अछि. जखन कि कार्यक्रम मैथिली केर सेहो रहैत अछि. एहना बेर-बेर कयल जाइत अछि. की अकादमी केर ई दूनेत नहि देखार करैछ? जओं खर्च बचयबाक लेल मात्र भोजपुरी मे कार्ड आदि छपाओल जाइत अछि त' की हिंदी-अंग्रेजी केर विकल्प बन्न छैक? दुनू भाषा-भाषी हिंदी-अंग्रेजी जनैत छथि. आ किनको ई बेजाय नहि लगबाक चाही. ओहुना मैथिली केर स्थिति भोजपुरीक आगां विशालकाय आ व्यापक छैक. एहना मे मैथिली केर घोर उपेक्षा निंदनीय. अकादमी द्वारा मैथिली केर उपेक्षाक टटका उदहारण समक्ष अछि. मैथिली-भोजपुरी अकादमीकेँ तत्वाधानमे दिल्लीमे दू दिनक नाटकक कार्यक्रम मे मैथिली-भोजपुरी नाटक होयत. मने एहिठाम जतबे अधिकार आ' महत्व मैथिलीकेँ देल गेल छैक ततबे भोजपुरी केर सेहो. मैथिली भोजपुरीसँ बहुत बेसी समृ्द्ध भाषा अछि ताहिमे कोनो दू मत नहि मुदा, अहि आधारपर एहि अकादमीमे जतय एकरा ज्येष्ठक पद भेटबाक चाही ओतय एकर ठीक उनटा कनिष्ठ बनि गेल अछि तेहने सन बुझबामे आबि रहल अछि. टटका मामिला मे १२-१३ अक्टूबर केर नाटक कार्यक्रमक विज्ञापन स्थानीय दैनिक अखबार मे भोजपुरीमे अछि. भोजपुरी विज्ञापन देखि दुखी नहि छी बल्कि दुख भेल जे भोजपुरीक संग मैथिली नहि छैक. ई विज्ञापन संभवतः कोनो हिन्दी समाचार पत्रमे प्रकाशित भेल अछि से जँ भोजपुरी-मैथिली दुनूकेँ छोड़ि हिन्दीओमे रहितैक तऽ कचोट नहि रहितै किएक तऽ हिन्दी अखबारमे हिन्दीमे विज्ञापन कोनो असोकर्यक गप नहि. मैथिली-भोजपुरी अकादमीमे मैथिलीक एहन दुर्दशा लेल किछु गोटे कहैत छथि जे अकादमीमे मैथिलीक प्रतिनिधि लोकनि जिम्मेदार छथि. आधिकारिक रूपसँ सभकेँ सएह प्रतीत हेतैक मुदा, जे सभ एहि अकादमीमे एहि तथाकथित कमजोर प्रतिनिधिक बलेँ अपन गोटी सेकैत छैक, ओ सभ बात बुझितो चुप किएक छथि ? विरोध स्वरूप एकर कार्यक्रम सभक बहिष्कार किएक नहि करैत छथि ? जँ प्रतिनिधि कमजोर छथि तऽ किएक कमजोर छथि ? की ओ एहि दुआरे कमजोर छथि जे दिल्लीक मैथिल हुनकर संग नहि दऽ रहल छनि ? आ' यदि हँ तऽ फेर एकर जिम्मेदार के ? प्रतिनिधि आ' कि दिल्लीमे मैथिलीक नामपर लुट-खसोट करय बला मैथिल ? हमरा जनैत दुनू दोषी छथि. एहि सभ प्रश्नक जबाव अकादमीमे मैथिलीक प्रतिनिधि आ' प्रतिनिधिकेँ बुड़िबक बना चानी लूटय बला सभसँ भेटत कि नहि से नहि जानि मुदा एतबा अवस्से जनतबमे आबि रहल अछि जे जे केयो एहन लोक छथि जे मात्र प्रतिनीधि लोकनिक सिरेँ दोषारोपण कऽ अपन पिण्ड छोड़बय चाहैत छथि, ओ व्यक्तिगत महत्वाकांक्षासँ ग्रस्त छथि. हुनका मैथिलीक मान-अपमानसँ कोनो लेना-देना नहि छनि बल्कि ओ मैथिलीक माथपर पएर राखि आन-आन भाषायी दुनिया मे प्रवेश चाहैत छथि. एहन लोकसँ मैथिलीक विकास किन्नहु संभव नहि. मैथिली-भोजपुरीक बहुतायत कार्यक्रम मे भाग ल' स्वार्थ सिद्ध कयनिहार तथाकथित मैथिली सेवी लोकनि एहि मामिला मे तेना ने जवाब दइत छथि जेना ओ मजबूर आ निरीह छथि. ओ सभ कम सं कम एहन कार्यक्रमक बहिष्कार त' कइये सकैत छथि? जाहि मैथिली कार्यक्रमक कार्ड आ विज्ञापन भोजपुरी मे अछि, ताहि कार्यक्रम मे मंच छेकब वा प्रेक्षागृह मे जा कार्यक्रम देखब हमरा जनैत कोनो मैथिल बर्दाश्त नहि करत. एतेक त' अवश्य बुझा रहल अछि जे निस्सन स्वार्थी लोकनिक फेरा मे मैथिली अछि. ओमहर मैथिलीक एक प्रतिनिधि जे अकादमीक सदस्य छथि, कहलनि जे हमरा सभ कें कोनो मोजर नहि देल जाइत अछि. केओ किछु नहि पूछइए सभ अपने क' लइत छैक. जखन एहन अकर्मक प्रतिनिधि सभ रहत त' मैथिली केर दुरावस्था पर कोन आश्चर्य?
किछु दिन पूर्व मे एहन खबरि उडल छल जे मैथिली-भोजपुरी अकादमी भांगि देल जायत. आ पृथक मैथिली अकादमी बनत. एहन अपमानजनक स्थिति सं नीक जे पृथक बनय. मुदा जे हो जा से नहि भेल अछि ता अपमानक घोंट पिबैत रहू? ई प्रश्न केर भाला भोंकाइत रहत आ स्वार्थक मालपुआ सेकाइत रहत. — चन्दन कुमार झा
Tags: आलेख


text:
राँची
राँची (सन्थाली: ᱨᱟᱺᱪᱤ) भारत का एक महानगर छी आर ई झारखण्ड प्रदेशक राजधानी छी। पहिल जब ई बिहार राज्यक हिस्सा छल तखन गर्मीमे अपन अपेक्षाकत ठण्डा मौसमक कारण प्रदेशक राजधानी होइत छल । झारखण्ड आन्दोलनक समय राँची एकर केन्द्र होइत छल। राँची एक प्रमुख औद्योगिक केन्द्र सहो छी। जतेक मुख्य रूपसँ एचइसी (हेभी इन्जिनियरिङ्ग कोर्पोरेसन), स्टील अथारटी अफ इन्डिया, मेकन इत्यादिक कारखाना अछी। राँची साथ साथ जमशेदपुर आ बोकारो ई प्रान्तक दुई अन्य प्रमुख औद्योगिक केन्द्र छी।
मुख्य आकर्षण[सम्पादन करी]
गहरूडा हिल एण्ड रक गार्डन: राँचीमे पर्यटक गोण्डा हिल आर रक गार्डनक भ्रमणमे जाए सकैत छी।
माछ घर आ मूटा गोहि प्रजनन केन्द[सम्पादन करी]
गहरूडा हिलमे पिकनिक मनेनाएक वाहेक पर्यटक राँचीमे माछाघर आर मूटा गोहि प्रजनन केन्द्र देखैलेल जाए सकैत छी।
सन्दर्भ सामग्रीसभ[सम्पादन करी]
- ↑ "Cities having population 1 lakh and above, Census 2011" (PDF), The Registrar General & Census Commissioner, India, अन्तिम पहुँच २५ जून २०१४।
- ↑ "Urban Agglomerations/Cities having population 1 lakh and above" (PDF), censusindia, The Registrar General & Census Commissioner, India, अन्तिम पहुँच २५ जून २०१४।


text:
ज्याकी च्यान
ज्याकि च्यान(अङ्ग्रेजी: Jackie Chan)क जन्म ७ अप्रिल स.न्.१९५४मे ब्रिटिस हङकङ क भिक्टोरीया पार्ककहिक जगहमे भेल छल ।ज्याकि च्यान एक अभिनेता, ऐक्शन कोरियोग्राफर, चलचित्र-निर्माता, हास्य-अभिनेता, निर्माता, मार्शल आर्टिस्ट, पटकथा-लेखक, उद्यमी, गायक र स्टंट कलाकार जेहन बहुप्रतिभाशाली खुबी भेल व्यक्तित्व छी । ज्याकि च्यान १९६० ताका अपन अभिनय यात्रा सुरु कैर हाल करिब १५०टा चलचित्रमे अभिनय कैर चुकल अछी । ज्याकि च्यान विश्वचर्चित कलाकार मे एक छी ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- आधिकारिक पृष्ठजाल
- इन्टरनेट चलचित्र भण्डारणमे ज्याकी च्यान
- Jackie Chan at Rotten Tomatoes
- Jackie Chan on Facebook


text:
मैथिली किस्सा : एकटा छलि कौवा आ एकटा छल फुदकी (चिड़ैया)। दुनूक बीच भजार-सखी केर संबंध। एक बेर दुर्भिक्ष पड़ल। खेनाइक अभाव एहन भेल जे दुनू गोटे अपन-अपन बच्चाकेँ खएबाक निर्णय कएलन्हि। पहिने कोआक बेर आयल। फुदकी आ कौवा दुनू मिलि कए कौआक बच्चाकेँ खा गेल।
आब फुद्दीक बेर आयल। मुदा kids storieskids story in maithilimaithili storiesstories in maithiliकौवाफुदकीबाल कहानी Read More
मैथिली किस्सा: एक समयक बात अछि, कोशी नदीके किनारे एगो गुरु अपन चेला चिंतामणि के संग कुटिया बना के रहय छैलैथ। एक दिन गुरु आ चेला दुनु गोटे तीर्थयात्रा पर निकललाह। बहुत दूर चलला पर दुनू गोटे एगो अनजान नगर में पहुँचलाह।
नगर पहुँचला पर एगो बगीचा में खोपड़ी बना के kids storiesmaithili khissamaithili storiesअंधेर नगरी चौपट राजागुरूचिंतामणिमैथिली किस्सामैथिली बाल कहानीराजा Read More
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया kids storiesmaithili storiesstories in maithiliबगियाक गाछबाल कहानीमैथिली किस्सामैथिली बाल कहानी Read More


text:
अपन माय...माटि आओर मातृभाषा के सदिखन ध्यान राखु. हिनका नहि बिसरु.
अखिल भारतीय मिथिला संघक महासचिव विजय चंद्र झा जी मिथिला समस्या पर सेहो प्रकाश डाललखिन्ह आओर इलाका में विकासक गति तेज करय लेल लोक सभके आगां आबय केर आह्वान करलखिन्ह.
समारोहक एकटा खास बात ई रहल जे ओतेक भव्य कार्यक्रम भेल... कई दिन सं तैयारी भ रहल छल. मुदा लोक सं एक पाई चंदा नहि लेल गेल. सभ खर्च संस्था खुद उठौलक. एहि सभक श्रेय जाए छनि विजय जी के.
विजय जी ओतेक उम्र भेलाहsक बादहुं एतेक सक्रिय छथिन्ह जे कोनो युवा के मात देबय लेल काफी अछि. मिथिलाके हिनका सन लोकक जरूरत अछि.
विजय जी मिथिला...मैथिलीक लsक काफी सक्रिय रहय छथिन्ह आओर दिल्ली मे रहय वाला अपन मिथिलावासी के सुख-दुख मे सदैव संग रहय छथिन्ह. हिनका सं लोक के प्रेरणा लेबक चाही.
समारोह के सफल बनैबा मे संजीव कुमार मिश्र जी (सुपुत्र श्री जगन्नाथ मिश्र जी)... अखिलेश झा जी आओर रौशन झा जी सेहो काफी योगदान रहलन्हि.
रौशन जी काफी ऊर्जावान छथिन्ह. हिनका अहां एक तरहे हरफनमौला कहि सकय छी...एकदम सं ऑलराउंडर...ओहुना रौशन जी अमर उजाला अखबार में स्पोर्ट्स देखय छथिन्ह.
एहि समारोह के मुख्य अतिथि छलीह दिल्ली के मुख्यमंत्री श्रीमती शीला दीक्षित जी. हिनका संग समारोह में सांसद आओर मध्य प्रदेश बीजेपी अध्यक्ष डॉ प्रभात झा जी...सांसद महाबल मिश्र जी...पूर्व सांसद डॉ गौरीशंकर राजहंस जी आओर दिल्ली के विधायक एससीएल गुप्ता जी मौजूद छलाह. दरभंगा के सांसद कीर्ति आजाद जी के आईपीएल मामला पर अनशन पर बैसय के कारण हिनकर पत्नी पूनम आजाद सेहो आएल छलीह.
समारोह मे शुरुआती चर्चा...विचार-विमर्श के बाद मिथिलाक 19 लोक के मिथिला-मैथिलीक लेल हुनकर योगदान के लेल मिथिला विभूति सम्मान सं सम्मानित कएल गेलन्हि. मिथिला विभूति सम्मान मे सभ गोटे के ताम्रपत्र... शॉल आ पाग से सम्मानित कएल गेलन्हि.
एहि मे पत्रकारिता वाला खंड मे हेलो मिथिलाक लेल हितेंद्र गुप्ता...हमरा सेहो सम्मानित कएल गेल. एहि मे रंगमंच सं जुड़ल श्रीमति प्रेमलता मिश्र प्रेम... नाट्यकार महेन्द्र मलंगिया जी...नाटककार उत्पल झा जी... घ्रुपद गायक अभय नारायण मल्लिक जी... शतरंज खिलाड़ी श्रीराम झा जी...गोल्फ खिलाड़ी अशोक कुमार जी... चिकित्सक राज्यवर्धन आजाद जी... चिकित्सक अजय चौधरी जी... आम्रपाली ग्रुप के उद्यमी अनिल कुमार शर्मा जी...गायिका कुमुद झाजी...रवीन्द्रनाथ ठाकुर जी... गजेन्द्र नारायण सिंह जी... आ दिल्ली के पार्षद सुनील झा जी...रामदयाल महतो जी...श्रीमती तिलोत्तमा चौधरी जी...विमला देवी जी और कल्पना झा जी के सेहो सम्मानित कएल गेलन्हि. विदेहक गजेन्द्र ठाकुर जीक नाम सेहो छलन्हि मुदा ओ समारोह मे नहि आबि पएलाह.
मिथिला विभूति स्मृति पर्व समारोह के एकटा नीक बात इहो रहल जे आम्रपाली ग्रुप के सीएमडी अनिल कुमार शर्मा जी दिल्ली मे अपन खर्च पर मिथिला भवन बनाबय केर आश्वासन देलखिन्ह. एहि के लेल जमीन अखिल भारतीय मिथिला संघ के तरफ सं हुनका देल जएतन्हि. अखिल भारतीय मिथिला संघ के पास एहि लेल जमीन अछि.
एतबे नहि संगम विहार दिल्ली के विधायक एससीएल गुप्ताजी सेहो भरोस देलखिन्ह जे ओहि मिथिला भवन बनाबय मे हम शर्मा जीक पूरा मदद करबन्हि. ई बड़ पैघ गप अछि. दिल्ली मे अपन मिथिला भवन होएत.
एकर बाद स्मारिका के विमोचन सेहो भेल. एहि स्मारिका के दर्शक सभ गोटे के बीच बांटल गेल. स्मारिका मे मिथिला-मैथिली से जुड़ल नीक जानकारी देल गेल अछि.
समारोह के आखिर मे सांस्कृतिक कार्यक्रम भेल. रश्मि रानी...पवन कुमार... सुनील झा जी... अंशुमाला जी लोक के अपन झमकौआ गीत सं मंत्रमुग्ध कर देलखिन्ह. ओना मंच पर साउंडक किछ प्रॉब्लम के कारण बीच-बीच मे विघ्न सेहो आएल मुदा लोक कार्यक्रम के पूरा आनंद उठएलाह.
एहन कार्यक्रम दिल्ली मे जल्दी-जल्दी...बेर-बेर होबाक चाही. एहन कार्यक्रम के आयोजन पर हम सभ मैथिल भाई बहिन लोकनि मिलि पाबय छी. नहि तं लोक के फुरसत कहां.
एतेक नीक समारोह के लेल अखिल भारतीय मिथिला संघ के धन्यवाद.


text:
हर विषय म' 200 से 300 ऑब्जेक्टिव सवाल होयत। हर विषय के चारि गोट सेट होयत। लघु उत्तरीय आर दीर्घ उत्तरीय सवाल सेहो होयत। बोर्ड केँ कोशिश अछि कि उत्तर सेहो उपलब्ध कराओल जाय। पिछला बरख तक छात्र सभ क' मॉडल पेपर बाजार सँ कीना परैत छलन्हि। जाहिक लेल मोट रकम अदा करे परैत रहैन्ह।
बिहार विद्यालय परीक्षा समिति केँ अध्यक्ष आनंद किशोर के मुताबिक मॉडल पेपर क' डाउनलोड करि अगर कुनु प्रकाशक बाजार म' बेचता तेँ हुनका ऊपर फर्जीवाड़ा केर मुकदमा दर्ज कराओल जायत। बोर्ड द्वारा उठाओल गेल एहि डेग सँ गरीब आर मेधावी छात्र सभ क' बहुत लाभ भेटतैन्ह।


text:
1854 मे अंग्रेज सरकार द्वारा भारत मे रेल सेवा प्रारंभ कायल गेल छल। जहिना - जहिना रेल से जुडल सेवा मे विस्तार भेल, क्षेत्रवार प्रगति सेहो होयत रहल। जल्दे देशक कोने-कोने मे बड़ी रेल लाइन केर विस्तार क' देल गेल। मुदा, एहि लिहाज से कोसी प्रमंडल के इलाका खासकरी सहरसा - फारबिसगंज उपेक्षित रहल। ओनाकि सहरसा मे जनप्रतिनिधि सभक पहल पर 2005 मे बड़ी रेल लाइन केर विस्तार भेल आर पहिने सहरसा - मानसी रेलखंड पर बड़ी रेल लाइन केर पटरी बिछाओल गेल। 2008 मे कुसहा त्रासदी आयल तेँ सहरसा-कटिहार रेलखंड मे मधेपुरा आर मुरलीगंज के बीच रेल पटरी क' बहा ल गेल छल।
एहि प्रकारे सहरसा - फारबिसगंज रेलखंड पर प्रतापगंज लग रेल पटरि पूरा तरहे ध्वस्त भ' गेल छल। रेल मंत्रालय ओहिके दुरूस्त करबाक बजाय बड़ी रेल लाइन केर पटरी बिछेबाक घोषणा केलन्हि। पहिल चरण मे राघोपुर-फारबिसगंज के बीच मेगा ब्लॉक लेल गेल छल। फेर 24 दिसम्बर, 2016 क' सहरसा-सुपौल के बीच सेहो अमान परिवर्तन लेल मेगा ब्लॉक केर घोषणा कायल गेल। हालांकि एहि बीच सहरसा-पूर्णिया के बीच पहिने सहरसा-मधेपुरा, फेर सहरसा-मुरलीगंज आर ऐहिक बाद सहरसा-कटिहार बड़ी रेल लाइन केर विस्तार करि रेल परिचालन शुरू क' देल गेल।
एम्हर सहरसा-फारबिसगंज रेलखंड मे काज प्रगति पर छल। लेकिन सहरसा-थरबिटिया के बीच एखनहुँ छोटी रेललाइन पर ट्रेन दौड़ैत नजर आइब रहल अछि। रेल मंडल प्रशासन 25 दिसम्बर से सदा के लेल मीटरगेज केर ट्रेन बंद करबाक निर्णय लेलन्हि। बड़ी रेललाइन निर्माण मे दुइ बरख समय लगबाक अनुमान अछि। एहि रेल लाइन के इतिहास पर नजर दी तेँ 1907 मे सहरसा-निर्मली-फारबिसगंज के बीच ईस्ट इंडिया कंपनी द्वारा छोटी रेललाइन बिछाओल गेल छल।
ओतहि 1909 मे निर्माण काज पूरा भेलाक बाद मीटरगेज ट्रेन केर परिचालन शुरू कायल गेल छल। ओहि समय कोयला आर पैन से चलाई बला इंजन के सहारे ट्रेन चलैत छल। 1934 मे आयल प्रलंयकारी भूकंप मे सुपौल से फारबिसगंज के बीच रेल पटरी ध्वस्त भ' गेल छल। जाहिक निर्माण 1934 के बाद सरायगढ़ से फारबिसगंज के बीच आर 1975 मे सुपौल से सरायगढ़ के बीच तत्कालीन रेल मंत्री ललित नारायण मिश्रा के द्वारा कराओल गेल छल। सहरसा - थरबिटिया - फारबिसगंज आर सहरसा - थरबिटिया - दरभंगा के बीच बड़ी रेललाइन के बाद ट्रेन सभक परिचालन शुरू होयबा से ई क्षेत्र सामरिक आर व्यापारिक दृष्टिकोण से संपन्न भ' जायत।


text:
ई-मिथिला पर आइ मैथिली साहित्य महासभा, दिल्लीक सह संस्थापक अमर नाथ झां
क
साक्षात्कार देल जा रहल अछि, .. साक्षात्कार आ इन्ट्रो प्रस्तुति युवा
रंगकर्मी मुकुन्द मयंक
, पढ़ल जाउ- मॉडरेटर
मिथिला- मैथिलीक सिपाही श्रीमान अमर नाथ झा जी मधुबनी जिला अन्तर्गत वाचस्पति नगर ठाढी( अंधराठाढ़ी) गामक मूल निवासी छथि मुदा बर्ष 1996 ईo सँ दिल्ली मे प्रवास आ दिल्ली स्थित साउथ एक्सटेंशनमे स्थापित एकटा ISO प्रमाणित मेडिकल इवेंट मैनेजमेंट
कम्पनीक संचालनक संग- संग भारतीय जनता पाटीक दिल्ली प्रदेशक पूर्वांचल
मोर्चा के लगातार तीन बेरसँ प्रेदश मंत्री आ मैथिली साहित्य सभा केँ
संस्थापक सदस्य सहित कैकटा समाजिक संस्था के विभिन्न पदके दायित्वक निर्वहन
क रहला अछि- मुकुंद मयंक.
मुकुंद मयंक - एहि भागादौड़ी वला जीवन मे
दिल्ली मे रहितो अपन बहुमूल्य समयमेसँ मिथिला- मैथिलीक लेल समय निकालैत
छी एहि हेतु अपने धन्यवादक पात्र छी
.
अमरनाथ झा जी - धन्यवाद मुकुंद जी अपनेक जे हमरा एहि योग्य बुझलहुँ आ ई
साक्षात्कार लेबाक हेतु हमरा चुनलहु। हम त' एतबे बुझैत छी जे जै माइट पाइन
पर जन्म ल' क' आई कोनो जोगरक भेलहुँ अछि त' ओहि माइट पाइन आ मातृभूमि
जन्मभूमि केर हेतु किछुओ क' पायब त' स्वयं के धन्य बूझब।
मुकुंद मयंक -मैथिली संस्था आ साहित्य गुटबाजी केँ दौरसँ गुजरि रहल अछि , अपने कतेक सहमत छी ?
अमरनाथ झा जी - शत प्रतिशत सहमत छी
मुकुंद मयंक -लोक सभ संस्था के आड़ मे अप्पन विकास करैत छथि , कतेक सहमति छी ?
अमरनाथ झा जी --ऐ गप्प में बहुत सत्यता अछि। हमरा ज' हृदय स' पूछू त' हम यैह कहब जे हम
बड्ड पैघ पैघ अभियानी आ आन्दोलनी सभकेँ लग स' देखलहुँ अछि आ अनुभव कएलहुँ
अछि। हमरा दुःख अछि जे कोनो एहन नेता हम सब नै बना सकलहुँ अछि पिछला 4 दशक
स' बेसीक मिथिला आन्दोलनक बयस भेलाक अछैतो। हमर सोच अछि जे कोनो संस्था केर
शीर्ष नेतृत्व एकदम निःस्वार्थ हेबाक चाही। यदि एहन मात्र 5 टा लोक भेट
जाथि जे निःस्वार्थ भाव स' मिथिला आ मैथिलीक हेतु काज करथि बिना कोनो फायदा
केर आसक त' आंदोलन केर स्थिति किछु आर रहत। एकर उलट होइत ई अछि जे
मातृभूमि मिथिलाक सेवा भाव स' कतेको नीक नीक व्यक्ति आंदोलन स' जुड़ैत छथि
मुदा किछुए दिनक पश्चात् छिटकि जाइत छथि किछु ने किछु अनियमितता आदि देख
क'। एहन छिटकलहा लोक सभक पैघ संख्या अछि जे हम बुझैत छी जे हुनका यदि जोइड़
लेल जाय त' आंदोलन केँ बड्ड बेसी लाभ भ' सकैत अछि। नेतृत्व ईमानदार आ भरोस
करबाक योग्य नहि देखबाक कारणे पैघ पैघ योग्यता प्राप्त आ विशिष्ट व्यक्तिगण
आंदोलन में जुड़वा स' कटैत रहैत छथि। मुदा एहन कतेको विशिष्ट व्यक्ति छथि
जे मिथिला लेल किछु करय चाहैत छथि मुदा कुकर कटौज़ वाला स्थिति सब के देखैत ओ
सब परहेज़ करैत छथि एहि सब स'।
मुकुंद मयंक--मिथिला मैथिली केर विकासक लेल प्रवासी मैथिल बेसी सजग छथि, मिथिला क्षेत्रमे रहनिहारक अपेक्षा की कारण ?
अमरनाथ झा जी -ई सत्य अछि जे मिथिला मैथिली आंदोलन आ अभियान
में प्रवासीक भूमिका सबस' बेसी अछि । एकर एकटा पैघ कारण हमरा जनतबे ई अछि
जे प्रवासी लोकनि जहन अपन मातृभूमि स' दूर रहैत छथि त' ओकर कमी के महसूस
करैत छथि। संगहि संघर्ष आदि केलाक बाद किछु बनि जाइत छथि त' अप्पन माय आ
मातृभूमिक हेतु सेहो किछु करवाक चाही ई सोच अबैत अछि। एकर विपरीत गाम घर
में या जैड़ में कहू आंदोलन ओत्तेक प्रभावी रूप में प्रवेश नहि केलक अछि
कारण अछि लोक में एकरा प्रति जागरूकताक अभाव । गाम घरक लोक दाइल भात आ आलूक
सन्नाक इंतज़ाम भ जेबाक बाद तास आ शतरंज दिस अपन समय लगेबाक हेतु परिक गेल
छथि। ई ठीक संकेत नहि अछि। गाम घर में संस्कार केर ह्रास देखता दिन में आइब
गेल अछि। सामान्य दिनक त' बाते छोड़ू, पाबनि तिहार आ भगवानक पूजा सहित
दुर्गा पूजा तक में लोक दारू शराब के शरण धेने रहैत छथि तखन फेर हुनका
अभियान आ आंदोलन दिस कोना ध्यान जायत। एहि केर रोकथामक व्यवस्था हेबाक
चाही। पाई कौरीक लेल आब कियो मोहताज़ नहि आ हरेक चौक चौराहा पर दारुक दोकान,
लोक में उदासीनता। की हेतै ई सब क' क'? ....इत्यादि मानसिकता आदि किछु
कारणक चलते गामघर तक आन्दोलनक गंभीरता नहि पहुँच पाओल अछि। मुदा पहिने स'
किछु बदलाव अबस्स भेल अछि ऐम्हर किछु साल में जागरूकता पसरवाक सम्बन्ध में।
आब लोक ई बुझय लागल अछि जे एहन किछु चलि रहल अछि आ हमर पिछड़ापनक कारण हमरे
सभक सुस्ती अछि।
मुकुंद मयंक- दोसर भाषा आ प्रान्तक अपेक्षा अप्पन भाषा मैथिली के प्रति अखनो आम मैथिल ओतेक सजग नहि अछि । की कह' चाहब ??
अमरनाथ झा जी --मैथिली के अष्टम अनुसूची में 22 दिसंबर 2002
में स्थान भेटल। आई तेरहम बर्ख बीत रहल अछि जे विकास भाषा के हेबाक चाही
ओकर मिसियो भरि नहि भेल अछि। कारण अछि मिथिला में मैथिलीक उपेक्षा। गाम घरक
लोक अपना बच्चा स' पापा आ डैडी, मम्मी आदि सुनबा में बेसी आधुनिकताक अनुभव
करैत छथि। महानगर में हम सब मैथिलीमे बजवाकलेल अभियान चलबैत छी मुदा गाम
घरक लोग हिंदी में बात करनाय बेसी उपयुक्त बुझैत छथि। आन आन भाषा भाषीक
तुलना में हम सब बड्ड पछुवायल छी। एकटा मैथिलीक समाचार पत्र नहि चलि सकल
कारण जे किछु हो। एकटा मैथिलीक चैंनल नहि चलि सकल। सैकड़ो पत्रिका छपैत अछि
मुदा गुणवत्ताक नाम पर किछु के छोइड़ सबटाक हाल ई अछि जे एक स' दू अनुच्छेद
(पैरा) पढ़ला उत्तर माथ में दर्द करय लगैछ। अशुद्धि स' पाटल रहैछ । पाठक
नहि अछि एहन बात नहि, लोक मैथिली पत्र पत्रिका तकैत रहैत अछि मुदा स्तरीय
गुणवत्ताक अभाव ओकरा निराश करैछ। नीक योजना आ दृढ इच्छाशक्ति स' ऐ सब
क्षेत्र में बहुत रास काज करवाक आवश्यकता अछि। आ अहि सब के देखैत हम सब
किछु गोटे मिलकय दिल्ली में मैथिली साहित्य महासभाक स्थापना मातृभाषा दिवस
21 फ़रवरी 2015 क' कएलहुँ। ई संस्था मैथिली साहित्य के प्रोन्नतिशील बनेबाक
उद्देश्य स' बनल अछि आ उत्कृष्ट युवा लेखनी के पुरस्कृत करवाक योजना अछि
संस्थान्तर्गत, जाहि स' लोक में नीक साहित्य लिखबाक उत्साह बनय आ मैथिलीक
विकास हो।
मुकुंद मयंक--कोन ऐहन कारण छैक जे अपनेके अप्पन
भाषा आ संस्कृतिक लेल काज करबा लेल प्रेरित करैत अछि । ? नवतुरियाक लेल
किछु सन्देश ?
अमरनाथ झा जी --हमरा मिथिलाक पावन भूमि पर जन्म लेबाक गौरव
प्राप्त भेल अछि। जीवन में मातृ-पितृ ऋण संग कतेको ऋण सधेवाक रहैत अछि। माय
मातृभूमिक ऋण सधेवाक सामर्थ्य नहि मुदा एको मिसिया यदि अपन माइट पाइन के
वापस क' सकियै त' हम स्वयं के धन्य मानब। अत्यंत साधारण परिवार में जन्म आ
अत्यंत खराप आर्थिक स्थिति में बचपन बितेने छी। अभावक जीवन स' आई हालांकि
कोनो जोगरक नै बुझैत छी स्वयं के मुदा जही जोगरक छी ओही में किछु करबाक
ध्येय रखने चलल जा रहल छी। जन्म आ मृत्युक बीचक जे अंतराल अछि ओ कोनो
सार्थक रूप में बीतय आ केकरो किछु काज आबि जाय अहि नश्वर शरीर स' त' जीवन
सफल बूझब।
हम एहन कोनो महान व्यक्तित्व नहि छी जे नवतुरियाक हेतु कोनो
सनेश द' सकी मुदा किछु मोनक बात अबस्से बाँटय चाहब। नवतुरियाक कान्ह पर
बड्ड जिम्मेवारी छनि। आई काल्हुक नवतुरिया बड्ड आगू छथि, बड्ड बुझनुक आ
शिक्षित सेहो। मौका सेहो छनि। जीवन में आगू बढ़बाक होड़ में नहि शामिल होइथ
वरन् एकरा सार्थक करवाक प्रयास करथि। युवा जोश आ ज्येष्ठ श्रेष्ठक अनुभव के
अपनाबैत जत्तय छी, जाहि योग्य छी ओहि अनुसार अपन किछु ने किछु समय, किछु
ने किछु योगदान अपन माय मैथिलीक वास्ते अबस्स करू। जाहि माइट पाइनकेर
संस्कारवश हम जीवन में सफल होइत छी ओकरा लेल किछु करय में अद्भुत आनंदक
अनूभूति होयत। संगहि मिथिला मैथिलीक सेवा होयत आ हर तरहक उन्नति संभव भ
सकत।
संपर्क:
अमर नाथ झा
सह संस्थापक
मैथिली साहित्य महासभा दिल्ली
08800333339


text:
हिन्दू धर्म
हिन्दू धर्म (संस्कृत: सनातन धर्म) एक धर्म (या, जीवन पद्धति) छी जकर अनुयायी अधिकांशतः भारत ,नेपाल आ मॉरिशसमे बहुमतमे अछि । एहिक विश्वक प्राचीनतम धर्म कहल जाइत अछि । एकरा 'वैदिक सनातन वर्णाश्रम धर्म' सेहो कहल जाइत अछि जकर अर्थ होइत अछि कि एकर उत्पत्ति मानवक उत्पत्तिसँ पहिने भेल छल ।[१] विद्वान लोकसभ हिन्दू धर्म कऽ भारतक विभिन्न संस्कृतीसभ एवं परम्परासभक सम्मिश्रण मानैत छथि जकर कोनो संस्थापक नै अछि ।
ई धर्म अपन भितर बहुतो अलग-अलग उपासना पद्धतीसभ, मत, सम्प्रदाय आ दर्शन समेटिने अछि।[२] अनुयायीसभक संख्याक आधार पर ई विश्वक तेसर सभसँ पैग धर्म छी । संख्याक अनुसार एकर अधिकतर उपासक भारतमे अछि आ प्रतिशतक अनुसार नेपालमे अछि । एहिमे बहुतो देवी-देवतासभक पूजा कएल जाइत अछि, मुदा वास्तवमे ई एकेश्वरवादी धर्म छी ।[३][४][५]
एकरा सनातन धर्म या वैदिक धर्म सेहो कहल जाइत अछि । इण्डोनेशियामे एहि धर्मक औपचारिक नाम "हिन्दु आगम" अछि । हिन्दू केवल एकटा धर्म या सम्प्रदाय मात्र नै छी अपितु जीवन जीबऽक एक पद्धति छी ।[६]
इतिहाससंपादित करें
सनातन धर्म पृथ्वीक सभसँ प्राचीन धर्मसभमे सँ एक छी; मुदा एकर इतिहासक बारेमे बहुतो विद्वानसभक भिन्न मत अछि । आधुनिक इतिहासकार हड़प्पा, मेहरगढ़ आदि पुरातात्विक अन्वेषणसभक अनुसार एहि धर्मक इतिहास किछ हज़ार वर्ष पुरान मानैत अछि । जहि ठाम भारत (आ आधुनिक पाकिस्तानी क्षेत्र)क सिन्धु घाटी सभ्यतामे हिन्दू धर्मक बहुतो चिह्न मिलैत अछि । एहिमे एक अज्ञात मातृदेवीक मुर्तीसभ, भगवान शिव पशुपति जेहन देवताक मुद्रासभ, शिवलीङ्ग, पीपलक पूजा, इत्यादि मुख्य अछि । इतिहासकारसभक एक दृष्टिकोणक अनुसार ई सभ्यताक अन्त कऽ कालखण्डमे मध्य एशियासँ एक अन्य जातिक आगमन भेल, जे स्वयं कऽ आर्य कहैत छल आ संस्कृत नामक एक हिन्द यूरोपीय भाषा बोलैत छल । एक अन्य दृष्टिकोणक अनुसार सिन्धु घाटी सभ्यताक लोकसभ स्वयं आर्य छल आर हुनकासभक मूलस्थान भारतमे छल ।
आर्यसभक सभ्यता कऽ वैदिक सभ्यता कहैत अछि । पहिनेक दृष्टिकोणक अनुसार लगभग १७०० ईसा पूर्वमे आर्य अफ़्ग़ानिस्तान, कश्मीर, पञ्जाव आ हरियाणामे बसि गेल । तखनसँ ओ लोकसभ (हुनकासभक विद्वान ऋषि) अपन देवतासभक प्रसन्न करऽक लेल वैदिक संस्कृतमे मन्त्र रचैत छलाह । पहिल चारि वेद रचल गेल, जहिमे ऋग्वेद प्रथम छल । ओकर बादमे उपनिषद जका ग्रन्थ आएल । हिन्दू मान्यताक अनुसार वेद, उपनिषद आदि ग्रन्थ अनादि, नित्य अछि, ईश्वरक कृपासँ अलग-अलग मन्त्रद्रष्टा ऋषिसभ द्वारा अलग-अलग ग्रन्थसभक ज्ञान प्राप्त भेल छल जिनकासभक द्वारा पुनः ओकरा लिपिबद्ध कएल गेल । बौद्ध आर धर्मसभक अलग भऽ जेबाक बादमे वैदिक धर्ममे बहुतो परिवर्तन आएल । नव देवता आ नव दर्शनसभ अगाड़ी आएल । एहि अनुसार आधुनिक हिन्दू धर्मक जन्म भेल ।
दोसर दृष्टिकोणक अनुसार हिन्दू धर्मक मूल कदाचित सिन्धु सरस्वती परम्परा (जकर स्रोत मेहरगढ़क ६५०० ईपू संस्कृतिमे मिलैत अछि) सँ पहिनेक भारतीय परम्परामे अछि ।
निरुक्तसंपादित करें
भारतवर्षक प्राचीन ऋषिसभ द्वारा "हिन्दुस्थान" नाम देल गेल छल, जकर अपभ्रंश "हिन्दुस्तान" छी । "बृहस्पति आगम"क अनुसार:
- हिमालयात् समारभ्य यावत् इन्दु सरोवरम्।
- तं देवनिर्मितं देशं हिन्दुस्थानं प्रचक्षते॥
- अर्थात् हिमालयसँ प्रारम्भ भऽ इन्दु सरोवर (हिन्द महासागर) धरि एहि देव निर्मित देशकऽ हिन्दुस्थान कहल जाइत अछि ।
मुख्य सिद्धान्तसंपादित करें
ब्रह्मसंपादित करें
ईश्वरसंपादित करें
देवी आ देवतासंपादित करें
हिन्दू धर्मक पांच प्रमुख देवतासभसंपादित करें
देवता सभक गुरुसंपादित करें
दानव सभक गुरुसंपादित करें
आत्मासंपादित करें
धर्मग्रन्थसंपादित करें
देव आ दानवसभक माता-पिताक नामसंपादित करें
२००८ कऽ गणनाके अनुसारसंपादित करें
हिन्दू संस्कृतिसंपादित करें
वैदिक काल आ यज्ञसंपादित करें
तीर्थ एवं तीर्थ यात्रासंपादित करें
मूर्तिपूजासंपादित करें
मन्दिरसंपादित करें
पावनिसभसंपादित करें
शाकाहारसंपादित करें
वर्ण व्यवस्थासंपादित करें
अवतारसंपादित करें
भक्तसंपादित करें
एहो सभ देखीसंपादित करें
बाह्य जडीसभसंपादित करें
हिन्दू धर्मक सम्बन्धमे विकिपिडियाक भातृ योजनासभमे ताकी:
सन्दर्भ सामग्रीसभसंपादित करें
- ↑ Knott 1998, p. 5.
- ↑ "Heterodox Hinduism: Supreme Court does well to uphold plural, eclectic character of the faith"।
- ↑ "श्रीमद्भगवद् गीता", १३ अगस्त २००९-कऽ मूल सङ्ग्रहित
|archiveurl=
|url=आवश्यक (सहायता), "श्रीमद्भगवद् गीता हिन्दू धर्म के पवित्रतम ग्रन्थों में से एक है। भगवान श्रीकृष्ण ने गीता का सन्देश पाण्डव राजकुमार अर्जुन को सुनाया था। यह एक स्मृति ग्रन्थ है। इसमें एकेश्वरवाद की बहुत सुन्दर ढंग से चर्चा हुई है।"
- ↑ "श्रीमद्भगवद्गीता सातवाँ अध्याय", "यो यो यां यां तनुं भक्तः श्रद्धयार्चितुमिच्छति। तस्य तस्याचलां श्रद्धां तामेव विदधाम्यहम्॥७- २१॥"
- ↑ "श्रीमद्भगवद् गीता सातवाँ अध्याय", "स तया श्रद्धया युक्तस्तस्याराधनमीहते। लभते च ततः कामान्मयैव विहितान्हि तान्॥७- २२॥"
- ↑ हिन्दुत्व शब्द की दोबारा व्याख्या से सुप्रीम कोर्ट का इंकार


text:
मधुबनी. मैथिली जातिविशेष केर भाखा हइ...बभना सुन कें राज हइ...की अहूँ कें सैह लगैत अछि? त' कनेक ठमकि जाउ. भाखा जातिविशेष कें नहि, समाज, क्षेत्र ओ संस्कृतिक स्वर होइत अछि. समस्त वाद-विवाद, साहित्यिक-सामाजिक कुत्सित राजनीति पर जोरदार प्रहार अछि महेंद्र नारायण राम केर लेखनी. मैथिली साहित्य मे महत्वपूर्ण स्थान रखनिहार खुटौना निवासी महेंद्र नारायण राम कें साहित्य अकादमी कोंकणी उपन्यास कर्मलीन केर मैथिली अनुवाद पर अकादमी पुरस्कार सं सम्मानित क' महेंद्र नहि मैथिली कें सम्मानित करबाक काज कयलक अछि. एहि सं क्षेत्र केर साहित्य प्रेमी मे हर्ष केर लहरि अछि. महेंद्र नारायण राम मां मैथिली केर सेवा मे पहिनहि सं लागल छथि. ओ सरकारी सेवा मे रहैत मैथिली लेखन करैत रहलाह अछि. ओ एखन धरि मैथिली लोक महागाथा, गहबर कथा संग्रह, जागि गेल छी, सलहेशक लोक गाथा, दीना भद्री लोक गाथा, मैथिली लोकवृत बिंदु आ विस्तार, भाओ भगैत गहबर गीत, जेना जनलिएनि आदि मैथिली पोथी लिखलनि अछि. हुनका एहि सं पहिने मैथिली श्री, मिथिला विभूति व मिथिला रत्न आदि सम्मान सं सम्मानित कयल जा चुकल अछि. ओ लुप्त होइत लोक गाथा सभक समीचीन विश्लेषण क' मैथिली हेतु प्रशंसनीय काज कयलनि अछि. (समाद स्रोत)
[maithili, mithila, maithil, vidyapati, sahitya, maithili news, samad, maithili media, newspaper]
Tags: हालचाल


text:
Internet पर भारतीय भाषा कनेक विलंब सं उपस्थित भेल मुदा आब बेस सुदृढ़ भेल अछि. भारतीय Internet User केर विशाल संख्या कें देखैत तकनीक कंपनी सभ अपन उत्पाद भारतीय भाषा मे उपलब्ध करा रहल अछि. Google भाषा पर काज केनिहार कंपनी सभ मे शीर्ष पर अछि.
जें कि भारतक अनेक भाषा देवनागरी लिपि मे लिखल जाइछ त' गूगल लोकक सुविधा लेल free font उपलब्ध करओलक अछि. ई देवनागरी fonts मुफ्त मे अछि आ अपने एकरा सहजता सं उपयोग क' सकैत छी.
जनतब हो जे गैर-यूनिकोड इस्तेमाल केनिहार ब्लॉगर वा प्रकाशक लोकनि कें बेस समस्या होइत छलनि. कृतिदेव सन फॉन्ट्स मे टाइप केलाक बाद कनवर्ट करब कठिनाह छल. एही समस्या कें दूर करबाक प्रयास Google केलक अछि.
ऑनलाइन उपयोग लेल कतेको फॉन्ट्स टाका खर्च क' यूज कएल जाइत छल. गूगल आब मुफ्त मे यूनिकोड फॉन्ट्स उपलब्ध करा लेखक, पत्रकार आ छात्र लोकनि लेल बेस उपकारी काज केलक अछि.
Google Fonts कें नीचां देल लिंक सं डाउनलोड क' उपयोग क' सकैत छी.


text:
मिथिला धरोहर : मधुबनी जिलाक बेनीपट्टी अनुमंडल सँ मात्र पांच किलोमीटरक दूरी पर उत्तर पश्चिम कोण मे थुम्हानी नदी आ पवित्र सरोवरक तट पर अवस्थित प्रसिद्ध सिद्धपीठ उच्चैठ भगवती स्थान रामायण कालक पूर्व सँ भक्त पर दया करयवाली, चारों पुरुषार्थ अर्थात धर्म, अर्थ, काम, मोक्ष प्रदान करयवाली मानल जाइत छथि।
महामाया देवी केर संबंध मे प्रकाशित कतेको पुस्तक मे वर्णित तथ्यक अनुसार भारतक कुल ५१ शक्तिपीठ मे उच्चैठ वासिनी सतरहवां शक्तिपीठ अछि। सिंह पर सवार स्वर वनदुर्गा उच्चैठ भगवती केर अढ़ाई फीटक कलात्मक प्रतिमा जे गदा, चक्र, शंख आ पद्य के धारण केने छथि, जिनकर चरण के बामां भाग मे मौजूद मछली प्रतिमाक प्रतीक अछि, त चरणक दहिना भाग नीचा ब्रह्मा जी केर प्रतिमाक प्रतीक अछि, जाहिक शीर्ष पर अनमोल रत्न जड़ित अमूल्य मणि सँ से बनल मुकुट शोभायमान अछि।
उच्चैठ देवी स्थान केना पंहुचब
उच्चैठ देवी स्थान बेनीपट्टी सँ ४ कि०मी० पर स्थित अछि लगक रेलवे स्टेशन अछि मधुबनी। सड़क द्वारा इ चारु दिशन सँ जुड़ल छै। अगर अपन गाड़ी नै अछि त बस क द्वारा सेहो एतय जै सकैत अछि। इ सिद्धपीठ सड़क मार्ग द्वारा दरभंगा, सीतामढ़ी आ मधुबनी सँ जुड़ल छैक, अहि स्थान सँ बस और टैक्सी सँ एतय आसानी सँ पहुंचल जा सकैत अछि।
श्यामली वर्ण और विशाल नेत्र वाली शुभलोचना चाइर भूजा वाली छथि, जिनकर पूजा-अर्चना हजारों-हजार वर्ष पूब सँ एतय कैल जा रहल छनि।किंवदंति अछि जे पुरुषोत्तम राम सेहो उच्चैठ मे भगवती दुर्गा केर पूजा केने छथि। उच्चैठ भगवती केर संबंध मे कहल जाइत छनि जे राजा जनक केर यज्ञ भूमि उच्चैठ स्थान अछि आ हुनका वरदानो एतय सँ भेटल छलनी। राम, लक्ष्मण आ विश्वामित्र के दुर्गा केर दर्शनो एतय भेल छलनी।नरलीला लेल उच्चैठ वासिनी एतय सीता रूप मे विराजमान रहल छथि और पांचों पांडव के उच्चैठ भगवती के आशीर्वाद भेटलनि। संगे महा मूर्ख कालिदास सँ विद्वान कालिदास बनबाक आशीर्वाद उच्चैठ भगवती सँ भेटल अछि।
केना मूर्ख कालिदास बनला विद्वान कालिदास
प्राचीन मान्यता अछि जे अहि सँ पूब दिशा मे एकटा संस्कृत पाठशाला छल और मंदिर आ पाठशाला के बीच एकटा विशाल नदी छल। महामूर्ख कालिदास अपन विदुषी पत्नी विद्दोतमा सँ तिरस्कृत भऽ माँ भगवती केर शरण मे उच्चैठ आबि गेला और ओहि विद्यालय के आवासीय छात्र लेल खाना बनेबाक कार्य करय लगला।
एक बेरा भयंकर बाढ़ी आयल और नदी के बहाव अतेक बेसी छल जे मंदिर मे संझुक दीप जड़ेबाक लेल जाय मे सब असमर्थ छलै। कालिदास केर मूर्ख बुझी हुनका आदेश देल गेलनि जे आय सांझ ओ दीप जड़ा कऽ आबैथ और संगे मंदिर मे कुनो चिन्ह (निशानी) पाइर कऽ आबैथ। तहने कालिदास झट सँ नदी मे कूइद पड़ला और कुनो तरहे हेलैत-हैलेत मंदिर पहुंची दीप जड़ा कऽ पूजा अर्चना केलथि। आब मंदिर चिन्ह पड़बाक छलनी, कालिदास के किछु नै देखेलनी तऽ ओ जड़ैत दीपक कालिख कऽ हाथ पर लगा लेलनि और माँ भगवती के साफ मुखमंडल देख कऽ कालिख लगा देलनी। तहने माता प्रकट भेलखिन और बजला रे मूर्ख कालिदास तोरा एतेक बड़का मंदिर मे कुनो और जगह नै भेटलो और एहन बाढ़ी और घनघोर बारिश मे प्राण जोखिम मे दऽ तु दीप जड़ाबय आबि गेले।
इ मूर्खता होय या भक्ति मुदा हम तोरा एक वरदान देबय चाहय छी। कालिदास अपन आपबीती सुनेलैथ जे कोना हुनक मूर्खता के कारण हुनक पत्नी तिरस्कृत कऽ भगा देलनी। अतेक सुनी कऽ देवी वरदान देलखिन जे आय राइत तु जे भी पुस्तक स्पर्श करमें तोरा कंठस्थ भऽ जेतों।
कालिदास लौटला और सब विद्यार्थियों के किताब के स्पर्श कऽ देलनी और मूर्ख कालिदास सँ विद्वान कालिदास भऽ गेला। और आगू जा कऽ विद्वान कवि अभिज्ञान शाकुंतलम , कुमार संभव , मेघदूत आदि के रचना केलथी। अखनो भी ओ नदी, ओहि पाठशाला’क अवशेष मंदिरक निकट मौजूद अछि। मंदिर प्रांगण मे कालिदास केर जीवन सम्बंधित चित्र चित्रांकित अछि।


text:
Wednesday, April 11, 2012
शिनीची सिनेह :: जगदीश मण्डल
शिनीची सिनेह
तीन दिनसँ चूल्हि नै पजरने, दुनू परानी सियान तँ बरदास केने रहथि मुदा बच्चा सभ भूखे ओसारपर ओंघरनियो दैत आ हिचुकि-हिचुकि कनबो करैत। अनेको प्रयास सियान केलक मुदा खेनाइक कोनो गर नै लगलै। अंतमे निराश भऽ सियान अपन जिनगीकेँ बेकार बूझि, आत्महत्या करैक विचार मनमे ठानि लेलक। आत्महत्या करैले विदा भेल। निराश मन दुखक अथाह सागरमे डुमए लगलै आकि पाछूसँ एक आदमी कान्हपर हाथ दऽ कहलकै- “मित्र, ऐ अमूल्य जिनगीकेँ गमौलासँ की हएत? हम मानै छी जे अहाँक विपत्ति अहाँकेँ आत्महत्या करैले बेबस कऽ देलक। मुदा की अहाँ ऐ विपत्तिकेँ हँसैत-हँसैत पाछू नै धकेल सकै छी?”
आत्मीयताक शब्द सुनि सियान बोम फाँड़ि कनए लगल। कनबो करैत आ अपन सभ मजबूरी ओइ आदमीकेँ कहबो करैत। मजबूरी सुनि शिनीचियोकेँ आँॅखिमे नोर आबि गेलै। तत्काल ओ सियानकेँ भोजनक जोगार करए लेल किछु रूपैया दऽ देलखिन। सियान घुमि कऽ घर आबि भोजनक बेवस्था केलक।
वएह शिनीची जापानक प्रसिद्ध कवि छथि। अहीठाम ओ संकल्प केलनि जे अप्पन कमाइक तीन-चैथाइ भाग ओहन व्यक्तिक सेवामे लगाएब जे कष्टमय जिनगीमे पड़ल अछि।
घरपर आबि शिनीची एकटा गुप्तदानक पेटी बना मुख्य चौराहापर रखि देलनि। ओइ पेटीक ऊपरमे लिख देलखिन- “जइ सज्जनकेँ सचमुच पाइक खगता होन्हि ओ ऐ पेटीसँ अपना काज जोकर निकालि लथि”
सभ दिन साँझकेँ शिनीची आबि पेटी खोलि देखि लथि। जँ पेटी खाली रहैत तँ दऽ देथि।
Subscribe to: Post Comments (Atom)


text:
लियोनार्ड ओइलर
लियोनार्ड ओइलर (Leonhard Euler; १५ अप्रैल १७०७, बाजेल - १८ सितंबर १७८३) एक स्विस गणितज्ञ छल। ई जोहैन बेर्नूली के शिष्य छल।
गणित के संकेतसभ क सेहो ओइलर क देन अपूर्व अछी। ओ संकेतसभ मे अनेक संशोधन करि त्रिकोणमितीय सूत्रसभ क क्रमबद्ध केलक। १७३४ ई. मे ओइलर x के कोनो फलन के लेल f (x), १७२८ ई. मे लघुगणकसभक के प्राकृत आधार के लेल e, १७५० ई. मे अर्ध-परिमिति के लेल s, 1755 ई. मे योग के लिए E आर काल्पनिक ईकाई के लेल i संकेतसभ क प्रचलन केलक।
१७६६ ई. मे ओ अंधा भ गेल, परन्तु मृत्यु पर्यन्त (१८ सितंबर १७८३ ई.) शोधकार्य मे संलग्न रहल।


text:
सहरसा, मिथिला मिरर : मैथिली भाषा-भाषी विषय पर आयोजित तीन दिवसीय मिथिला कला साहित्य आ फिल्म महोत्सव 28 दिसम्बर शुक्रदिनसँ शुरू भेल। रमेश झा महिला कॉलेज सभागारमे आयोजित कार्यक्रमक उदघाटन समारोहकेँ डा. रामवतार यादव, डा.शेफालिका वर्मा, डा. भीमनाथ झा, महेन्द्र मलंगिया, कुणाल, डा.धनाकर ठाकुर आदि संयुक्त रूपसँ कएलनि किया। समारोहकेँ संबोधित करैत भाषा वैज्ञानिक डा. रामावतार यादव मैथिली भाषाक समृद्व पक्ष पर बजैत कहलाह जे अंतर्राष्ट्रीय स्तर पर मैथिली भाषाक व्यापक स्तर पर प्रसिद्वि अछि। मुदा अपने घरमे माने अपने भूभागमे मैथिलीक स्थिति कमजोर अछि। डॉ. यादव कहलनि जे हमसभ अपन भाषाक प्रयोग कम आ दोसर भाषाक प्रयोग बेसी करैत छी। एहन स्थितिमे प्राथमिक शिक्षामे मैथिली भाषाकेँ शामिल केनाय बहुत जरूरी भ’ गेल अछि। प्रारंभिक शिक्षामे मैथिली प्रयोग कोना होई एहि पर गहन चिंतन करबाक जरूरी, संगहि मैथिली भाषाकेँ अपन दैनिक जिनगीक व्यवहारमे आनयके नितांत आवश्यक अछि। एहि कार्यक्रमक अन्य वक्ता डा.भीमनाथ झा कहलनि जे मैथिली एकटा समृद्व भाषा संगहि मैथिली अमर भाषा थिक आ एकर झंडा सदिखन फहराओत। मैथिली रहत वा नहि ओकर चिंता छोडी, कवि लेखक आ साहित्यकार लोकनिकेँ लिखैत रहबाक चाही ई बहुत जरूरी अछि। संगहि कहलनि जे शब्दक शुद्व आ अशुद्वक चक्करमे नै परु जे बजैत छी वैह लिखू। मीनमेख निकालव त’ अपन भाषाक विस्तारमे रूकावट होयत। डा. शेफालिका वर्मा कहलनि जे सहरसा साहित्यकारक धरती रहल अछि। सहरसामे साहित्यक-सांस्कृतिक गतिविधी होइत रहैत अछि आ एहन तरहक आयोजनसँ भाषाक पकड़ मजबूत होयत। मैथिली भाषा हमर अपन भाषा अछि आ हमरा सभकेँ एहि पर गर्व होयवाक चाही। एहि सत्रमे महेन्द्र मलंगिया कहलनि जे शब्द पर पकड़ रखबाक जरूरत छैक आ मैथिलीसँ नीक भाषा कोनो नै अछि। एहि कार्यक्रममे डा. धनाकर ठाकुर, रंग निर्देशक कुणाल, डॉ. रेणु सिंह आदि सेहो संबोधित कएलनि।
महोत्सवक दोसर दिन भेल दर्जनों किताबक विमोचन
रमेश झा महिला महाविद्दालयमे चलि रहल तीन दिवसीय मिथिला कला साहित्य सह फिल्म महोत्सवक दोसर दिन दर्जनों पुस्तकक विमोचन भेल। जाहिमे मैथिली कथा संग्रह, कविता संग्रह आ नाटकक किताबकेँ विमोचनोपरांत समीक्षा सेहो कएल गेल। पहिल सत्रमे कथासंग्रह डॉ. अलका वर्मा लिखित पुस्तक “एक मुट्ठी इजोर”, डा.हेमनाथ झा लिखित कथा संग्रह “माटिक रंग”,डा. अनमोल झा लिखित लघुकथा संग्रह “यथार्थक भूमि पर”,श्याम दरिहरे लिखित “बड़की काकी” आ ऋषि वशिष्ठ लिखित नाटक “बाबा दंडोत बच्चा जय सियाराम” क’ विमोचन भेल।
बाल साहित्य आ बाल कविता पर सेहो विचार गोष्ठी आयोजित कएल गेल। जाहिमे डा.शेफालिका वर्मा, डा.भीमनाथ झा, विभूति आनंद, अलका वर्मा, प्रो वशीकांत चौधरी, प्रदीप बिहारी, शारदा झा, डा.निक्की प्रियदर्शनी, शैलेन्द्र शैली, कुणाल रमेश, हीरेन्द्र कुमार झा, शुभेन्दू शेखर, सुरेन्द्र भारद्वाज, मनोज कुमार, डा.रामचैतन्य धीरज, अजीत आजाद अपन विचार व्यक्त कएलनि।


text:
पूर्वाञ्चल
पूर्वाञ्चल उत्तर भारतक एक भौगोलिक उप-क्षेत्र छी। पूर्वाञ्चल मुख्यरूपसँ उत्तर प्रदेश आ बिहारक खास करि भोजपुरी भाषी क्षेत्र छी। एहिक अन्तर्गत उत्तर प्रदेशक पूर्वी भाग आ बिहारक पश्चिमी भाग समावेश अछि, जाहिठाम खास करि हिन्दी आ भोजपुरी भाषा बोलल जाएत अछि। एहिमे नेपालक किछ भाग सेहो समावेश अछि। पूर्वाञ्चलक राजधानी एखन निर्धारित नइ अछि।
पूर्वाञ्चलमे ऐतिहासिक रूपसँ ६ महाजनपद समावेश अछि, जना अङ्ग, काशी, कोसल, मगध, मल्ल, आ वज्जी, बादमे अङ्गकें मगधक राजा बिन्बिसार द्वारा आपस लऽ लेल गेल, काशी (वाराणसी) कंस कऽ शासनकालक समय कोसलमे आएल छल आ मगध (गोरखपुर)क गौतम बुद्धक मृत्युक बाद मगधसँ आपस लऽलेल गेल छल।


text:
Friday, April 6, 2012
सर्वशिक्षा अभियान
“हे हम डोमाकेँ पढ़ा लिखा कए किछु बनबए चाहैत छी” । बुधन पासवान बाजल । चण्डीगढ़मे ओ रिक्शा चलबैत छथि । आब गाममे खेती बारीमे किछु नै बचलैक ।
छोटका भाए सभ जनमिते मरि जाइत रहए।
से बुधनक एकटा छोटका भाएकेँ माए-बाप जनमलाक बाद डोमक हाथसँ बेचलन्हि आ फेर पाइ दऽ कए किनलन्हि । ई सभटा काज ओना तँ सांकेतिक रूपेँ भेल मुदा एहिसँ ग्रह कटित भऽ गेलैक। आ छोटका भाए जे बुधन पासवानसँ १२ बरिख छोट रहन्हि बचि गेलाह ।
आ ताहि द्वारे ओकरा सभ डोमा कहि सोर करए लागल ।
बुधन अपन बाप-माएक संग हरवाही करथि मुदा भाएकेँ पढ़ेबाक बड्ड लालसा रहन्हि ।
“सुनैत छिअए जे हमरा सभमे कनिओ पढ़ि-लिखि लेलासँ नोकरी भेटि जाइत छैक। एकरा जरूर पढ़ाएब, चाहे ताहि लेल पेट काटए पड़ए आकि भीख माँगय पड़ए”।
भीख तँ नै माँगलन्हि मुदा चण्डीगढ़क रस्ता धेलन्हि बुधन।
भरि दिन रिक्सा चलाबथि आ साँझमे जखन दोसर संगी-साथी सभ देसी ठेकामे अपन ठेही दूर करबाक लेल जाथि तखन दस तरहक गप सुना कए बहन्ना बना कए बुधन अपन घर दिस घुमि जाथि।
“की रे मीता। बामा-दहिना करै छेँ, निन्द नै होइ छौ”।
“नञि रौ भाइ। भरि दिन तँ बाइ मे रिक्सा घिचैत रहैत छी मुदा साँझ होइते अंगक पोर-पोर दुखाए लगै-ए”।
“रौ भाइ। कहैत छियौक जे ठेकापर चल तँ दस बहन्ना बना कए घुरि जाइ छिहीँ। देख हमरा आउर केँ, पीबि कए फोँफ कटैत रहैत छी। एक्के निन्नमे भोर आ सभ ठेही खतम”।
कोरइलाक सभ गप सुनि कऽ गुमकी लाधि दैत छथि बुधन। मोनमे ईहो होइत छन्हि जे किंसाइत डोमा पढ़ए आकि नै पढ़ए।
तखन जे आइ सभ गप पेटसँ निकालि देतथि तँ यैह सभ संगी-साथी सभ काल्हि भेने अही गपकेँ लऽ कऽ हँसी करतन्हि। दू चारि-टा पाइ जे बचत तकरा गामपर पठाएब। आ ताहिसँ डोमा पढ़त।
मुदा गाममे जे स्कूल रहए ओतय किओ टा दलित आकि गरीबक बच्चा नै पढ़ैत रहथि।
सरकार एकटा योजना चलेलक, दलितक बच्चा सभकेँ बिना पाइ लेने किताब बाँटबाक । किताब लेबाक लेल घर-घर जा कए यादव जी मास्टर साहेब बच्चा सभकेँ स्कूल बजेलन्हि। नाम लिखलन्हि, बिना फीसक, मासूलक । सभ हफता-दस दिन अएबो कएल स्कूल। दुसधटोलीसँ, चमरटोलीसँ, धोबिया टोलीसँ सभ। डोमा सेहो। सभकेँ किताब भेटलैक आ सभ सप्ताह-दस दिनक बाद निपत्ता भऽ जाइ गेल । देखा –देखी कमरटोली आ हजामटोलीक बच्चा सभ सेहो अएलाह पढ़ए, किताब मँगनीमे भेटबाक लोभे । मुदा ओतए ई कहल गेल जे अहाँ सभ पैघ जातिक छी, मुफ्त किताब योजना अहाँ सन धनिकक लेल नै छैक ।
“बाबू ई काटए बला गप छैक की, छोट-छोटे होइत छैक आ पैघ-पैघे । स्टेटक आइ धरिक सभसँ नीक चीफ-मिनिस्टर कर्पूरी ठाकुर भेल छैक, की नञि छै हौ असीन झा” । जयराम ठाकुर अपन खोपड़ीक टूटल चारसँ हुलकैत सूर्यक प्रकाशक आसनीपर असीन जीक केश कटैत बजलाह।
“से तँ बाबू ठीके”। असीन बजलाह ।
से गाममे फेर ब्राहाण आ भूमिहारके छोड़ि आर क्यो स्कूलमे पढ़एवला नै बचल । अदहरमे सभटा किताब ई लोकनि किनैत गेलाह ।
“हे अदहरसँ बेसीमे नै देब, मानलहुँ किताब नव अछि, मुदा अहाँ सभकेँ तँ मँगनीयेमे ने भेटल अछि”।
आ दुसध टोली, चमरटोली आ धोबिया टोलीसँ सभटा किताब सहटि कऽ निकलि गेल ।
आ पता नै डोमा पढ़लक आकि नै।
Posted by Unknown at 10:06 AM
Labels: गजेन्द्र ठाकुर
Subscribe to: Post Comments (Atom)


text:
Saturday, June 8, 2013
तियाग
विहनि कथा-66
तियाग
एहि बेर कोसी मानै बला नै छलीह ।अपन बाँहि खोलि पानि रूपि ममता परसि रहल छलीह ।एहि बाढ़िमे एकटा खऽढ़ो नै बचलै ।मात्र दूर-दूर धरि ढेह मारैत पानिक पथार बचल छलै ।लोक प्राण बचबै लेल जँहि-तँहि शरणार्थी बनल छल ।डूबल बाधक बीच एकटा चौकी भासल जाइत छल ।ओहि चौकीपर 14 सालसँ 6 साल धरि चारि टा नेना आ एकटा माए बैसल छल ।पानिक प्रवाह संग भासैत चौकी आ सुखाएल ठोर बाधकेँ करुण कऽ देने छल ।एकाएक चौकी डगमगाए लागलै ।पानिमे चौकी फूलि गेल छलै ।ओजन बढ़लै तें डूमऽ लागल ।ई देख माए सब नेनाकेँ एक ठाम कऽ अपने बीच धारमे कूदि गेल ।क्षणेमे पानिक कोरामे समा गेलै ।ओकर तियागपर आकाशो तमससँ गड़गड़ाए लागल ।मेघो कानऽ लागल छल ।
अमित मिश्र
तियाग
एहि बेर कोसी मानै बला नै छलीह ।अपन बाँहि खोलि पानि रूपि ममता परसि रहल छलीह ।एहि बाढ़िमे एकटा खऽढ़ो नै बचलै ।मात्र दूर-दूर धरि ढेह मारैत पानिक पथार बचल छलै ।लोक प्राण बचबै लेल जँहि-तँहि शरणार्थी बनल छल ।डूबल बाधक बीच एकटा चौकी भासल जाइत छल ।ओहि चौकीपर 14 सालसँ 6 साल धरि चारि टा नेना आ एकटा माए बैसल छल ।पानिक प्रवाह संग भासैत चौकी आ सुखाएल ठोर बाधकेँ करुण कऽ देने छल ।एकाएक चौकी डगमगाए लागलै ।पानिमे चौकी फूलि गेल छलै ।ओजन बढ़लै तें डूमऽ लागल ।ई देख माए सब नेनाकेँ एक ठाम कऽ अपने बीच धारमे कूदि गेल ।क्षणेमे पानिक कोरामे समा गेलै ।ओकर तियागपर आकाशो तमससँ गड़गड़ाए लागल ।मेघो कानऽ लागल छल ।
अमित मिश्र
Subscribe to: Post Comments (Atom)


text:
कलकत्ता. सितंबर मासक "संपर्क"क बैसार दिनांक ०९ सितंबर २०१२ रविदिन नवीन प्रकाशनक कार्यालय कक्ष मे संपन्न भेल. एहि बैसारक अध्यक्षता प्रसिद्ध साहित्यकार योगेन्द्र पाठक "वियोगी'' कएलनि. विभिन्न कारणसँ रचनाकार सभक उपस्थिति कनेक कम रहल मुदा तैयो उपस्थित रचनाकार सभ बेस उत्साहपूर्वक अपन-अपन टटका रचनाक पाठ कएलनि आ' ओहि रचना पर उपस्थित आन-आन सदस्यसभ अपन प्रतिक्रिया देलनि. साँझ मे छह बजे सँ बैसार प्रारंभ भेल जे करीब दू घंटा धरि चलल. "संपर्क"क बैसार मे आशीष अनचिन्हार, रोहित कुमार मिश्र, चंदन कुमार झा आ' योगेन्द्र पाठक वियोगी अपन-अपन रचना पाठ कएलनि. आशीष अनचिन्हार जगदीश प्रसाद मंडल लिखित "गामक जिनगी" पर आधारित अपन समालोचना "आधुनिकताक समस्या"क पाठ कएलनि. एहिसँ पूर्व रोहित कुमार मिश्र अपन दूटा कविता आ' चंदन कुमार झा अपन तीनटा गजलक पाठ कएलनि जाहि पर नवीन चौधरी, रामलोचन ठाकुर, आशीष अनचिन्हार आ' योगेन्द्र पाठक "वियोगी" विस्तृत चर्चा कएलनि. "वियोगी" बादमे अपन एकटा संस्मरणक पाठ कएलनि. एकरा अलावे नवीन चौधरी विद्यापतिक रचना परिधिक संदर्भ मे आन-आन भाषा-भाषीक किछु मंतव्यक जनतब देलनि. ज्ञात हो जे संपर्कक बैसार हरेक मासक दोसर रवि कें होइत अछि. नव-नव साहित्यकार कें साहित्यलेखनक दिशामे उचित मार्गदर्शन सेहो एहिठाम भेटैत अछि. अगिला मासक संपर्क १४ अक्टूबर कें होयत.
(Report: मिथिमीडिया ब्यूरो)
Tags: हालचाल


text:
भाषा-साहित्य केर प्रचार-प्रसार मे लागल मिथिमीडिया कविता कें समर्पित प्रयास पदावली शुरू केने अछि. एहि माध्यम सं कविता कें ऑनलाइन कम्युनिटी लग परोसल जाइत अछि. एतबे नै, ठाम-ठाम अनुष्ठान आदि सेहो कएल जाइत अछि.
मैथिली मे स्तरीय कविगोष्ठी करेबाक हेतु व्यक्ति/संस्था हमरा लोकनिक संग पार्टनरशिप क' सकैत छथि. पदावली केर माध्यम सं मिथिलाक भाषा-संस्कृति कें प्रवाहमान रखबाक प्रचेष्टा सं जुड़ी, जुड़ल रही. अपन भाषा मे कविताक आनंद लेइत रहबाक लेल कनेक्टेड रही.
एखन हमरा लोकनि दूटा ऑनलाइन सीरीज क' रहल छी जे मिथिमीडिया केर फेसबुक आ यूट्यूब पर प्रसारित होइछ. अपने ई कार्यक्रम पदावली केर फेसबुक पेज पर सेहो देखि सकै छी.
हम्मर कविता हमरे स्वर: एहि पोएट्री सीरीज अंतर्गत अपनेक सोझां आनल जाइत अछि, कवि लोकनिक कविता हुनकहि स्वर मे. एकर किछु कड़ी प्रसारित भेल अछि जे #हम्मरकविताहमरेस्वर हैशटैग सं ताकल जा सकैछ. पदावली अथवा मिथिमीडिया पेज पर छी त' आसानी सं देखि सकैत छी.
पदावली विद रूपेश त्योंथ: मैथिली कविता सं जुड़ल चर्चा, बातचीत ओ पाठ आदि पर आधारित ई कार्यक्रम रूपेश त्योंथ ल' क' अबैत छथि. एकरो किछु कड़ी प्रसारित भेल अछि जे अपने देखि सकैत छी.
हम सब पदावली लेल टाइटल स्पांसर ओ प्रसारित होमएबला सीरीज सब लेल एपिसोड स्पांसर ताकि रहल छी. कोनो विषयक बातचीत लेल mithimedia@gmail.com पर इमेल पठाबी.
मैथिली भाषाक प्रचार-प्रसार हेतु हमरा लोकनि अपने सं सहयोगक अपेक्षा रखैत छी. वेबसाइट पर बहुमूल्य समय देबाक लेल अपने कें धन्यवाद.
चलू संगे किछु डेग जे वेब पर मैथिली कें बेहतरी दिस ल' जाएत.
- - - - - - - - - - -
पदावली is a community for promoting and producing spoken word poetry in Maithili Language.
मिथिमीडिया यूट्यूब चैनल सब्सक्राइब करी.


text:
मधुलता मिश्र
वैशाली । आबै वाला समय मे देशी, विदेशी सैलानी हेलीकॉप्टर मे बैैयसकए वैशाली आबि जा सकताह। संगहि हेलिकॉप्टर स वैशालीक ऐतिहासिक जगह के देखबाक लुप्त सेहो उठा सकता । अहि लेल जल्दही एतय पर्यटन विभाग क तरफ स अधिग्रहित ढाई एकड़ जमीन पर कॉमर्शियल हेलिपैड क निर्माण कयल जेतये। अहि लेल बृहस्पति कए पदाधिकारी अहि ठाम पहुँचलाह आ अधिग्रहित जमीनक संग अहि ठाम चली रहल विकाश कार्यक निरीक्षण केला ।
बीतल 15 दिसंबर कए मुख्यमंत्री नीतीश कुमार वैशाली पहुँच कए निर्माणाधीन बुद्ध सम्यक दर्शन संग्रहालय ,स्मृति स्तूप क निरीक्षण केलथि , संगहि अहि ठाम चली रहल योजना सबहक सेहो जानकारी लेलथि । मुख्यमंत्रीक निर्देशानुसार गुरुबार कए दिन फॉलोअप एक्शन प्लान क तहत पदधिकारिक टीम अहि ठाम पहुँचल । भवन निर्माण विभाग क मुख्य अभियंता (उ) सुनील चौधरी बतेलथि जे निर्माणाधीन बुद्ध सम्यक दर्शन संग्रहालय केम्पस स सटल ढाई एकड़ क जगह सेहो सरकार अधिगृहित केने अहि । ओहि पर एक कॉमर्शियल हैलीपेड बनेबाक बात चली रहल अहि । ई बनलाक बाद पर्यटक कोनो एयरपोर्ट स हेलिकॉप्टर द्वारा आबि जा सकता। जे पर्यटक अहि ठाम एता हुनका नीक स नीक सुबिधा कोना उपलब्ध करायल जयत, ओहि सब बात पर बिचार कयल जा रहल अहि । बुद्ध सम्यक दर्शन संग्रहालय निर्माण स्थल जे पानिक जमाव होयत ओकर पूरा निरीक्षण कयल गेल, आसपास क इलाका मे ड्रेनेज पाइन क दिशा मोरल जयत ।
अभिषेक पुष्करिणि मे साल भरी रहत पाइन
जल संसाधन विभाग क मुख्य अभियंता कुमार जयंत प्रसाद कहला जे अभिषेक पुष्करिणी मे साल भरी पाइन भरल रहय , अहि योजना पर काज चली रहल अहि । मनिकपुर कैनालक लग बीतल 25 जुलाई स काज शुरू अहि । 24 जुलाई 2021 तक पूरा क लेल जयत ।
लगभग साढ़े पांच किलोमीटर क ई प्रोजेक्ट अहि । अहि में करीब आठ करोड़ क लागत आयल अहि । अहि योजना मे काफी बढ़िया हाइडेसिटी पाइप क इस्तेमाल कयल गेल अहि । हुनकर कहब अहि जे सब बिभाग क अधिकारी जल्दिये पटना मे एकटा बैसार करताह आ आपसी सामजंस्य स्थापित भ कार्य कयल जेतये , ताकि सब परियोजना कण् जल्दिए पूरा कयल जेतये। अहि मौका पर वैशाली अंचलाधिकारी गौरव कुमार ,भू -अर्जन पदाधिकारी वकील प्रसाद सिंह ,कंसल्टेंट एसएम नसीर अहमद ,सहायक अभियंता संजीव कुमार आ वकार आलम ,पटना प्रमंडल क कार्यपालक अभियंता (सरंचना ) रामबाबू प्रसाद ,भवन प्रमंडल हाजीपुर क कार्यपालक अभियंता सुभाष कुमार आदि मौजूद छलाह ।


text:
पटना, मिथिला मिरर : बिहार चुनावी रंग मे रंगल जा रहल अछि। सियासत केँ बीच आब जुबानी जंग सेहो तेज भेल जा रहल अछि। वार पलटवार केँ दौर मे कियो ककरो सँ पाछू रहबाक मूड मे नहि अछि। तेजस्वी द्वारा कहल गेल छल जे भाजपा चुनाव मे सुशांत सिंह राजपूत आ कंगना पर राजनीति क’ रहल अछि। जनता केँ मुद्दा सँ भटकेबाक प्रयास कएल जा रहल अछि। एनडीए अपन सरकारक विफलता केँ छुपेबा लेल हीरो-हीरोइनक सहारा ल’ रहल अछि। एहि पर प्रतिक्रिया दैत भाजपाक राष्ट्रीय प्रवक्ता शाहनवाज हुसैन कहलनि अछि जे विपक्ष अपन दिन बिसरि चुकल अछि। लालू काल केँ याद दियाबैत पूछलनि जे लालू-राबड़ीक कालखंड मे त’ ममता कुलकर्णी केँ बात होइत छल। बिसरी गेला जे सड़क केँ तुलना हेमा मालिनी केँ गाल सँ करैत छलाह लालू। सभसँ पैघ बात जे मुद्दा विहीन विपक्ष किछु त’ बाजत। आखिर सुशांत सिंह राजपूत आ कंगना रनौत केँ न्याय भेट सकै ओही लेल भाजपा लगातार आवाज उठा रहल अछि त’ राजदक पेट मे दर्द किएक होइत अछि।
जनतब दी जे चुनाव प्रचार के दौरान एहि तरहक वाद-विवाद आब होइत रहत। शाहनवाज आई सीमांचल क्षेत्र मे प्रचार क’ रहल छलाह। किशनगंज मे मीडिया सँ बात करैत कहलाह जे एहिबेर सीमांचल मे सेहो कमल खिलत। हम नरेंद्र मोदी आ नीतीश कुमार द्वारा कएल गेल विकासक नाम पर चुनाव मे जायब आ मतदाता लोकनि सँ विकास लेल मेहनताना माँगब। ओतहि ओवैसी पर हमला करैत कहलनि जे बिहारक मुसलमान आपसी भाईचारा सँ रहैत छथि। आपसी टकराव एतय केँ खून मे नहि अछि। सांप्रदायिक सौहाद्र पसंद करै वला लोक केँ सामाजिक सौहार्द बिगाड़बाक कोनो अधिकार नहि अछि आ जनता चुनाव मे हुनका खाली हाथ वापिस भेज देत। बतादी जे मुस्लिम बाहुल्य क्षेत्र हेबाक कारण ओवैसीक पार्टी एतय सँ चुनाव लड़बाक घोषणा क’ चुकल अछि।